text:
Өфөнән Нижневартовскиға өҫтәмә поезд бирелә
Куйбышев тимер юлы 30 сентябрҙән Нижневартовск йүнәлешендә өҫтәмә поезд тәғәйенләй.
Куйбышев магистрале буйлап был маршрут Башҡортостан, Татарстан һәм Ульяновск өлкәһе аша үтә. Өфөнән Нижневартовскиға поезд һәр айҙың 6, 12, 18, 24, 30-ында китә. Расписание 2010 йылдың май аҙағына тиклем төҙөлгән.
Куйбышев тимер юлының Башҡортостан бүлексәһе матбуғат секретары Сергей Спатар хәбәр итеүенсә, өҫтәмә поезд пассажирҙарҙың күп һанлы үтенестәре буйынса индерелгән. Уның менән вахта ысулы буйынса эшләүсе белгестәр эш урынына поездан-поезға күсмәйенсә барып етәсәк. Поезда башлыса плацкарт вагондар.


c: text/html

text:
Иртәгә һалым түләү мәсьәләләре буйынса граждандар ҡабул ителә
Иртәгә, 10 мартта, РФ Президентының Башҡортостан Республикаһындағы йәмәғәт ҡабул итеү бүлмәһендә һалым һалыу мәсьәләләре буйынса граждандар ҡабул итеү ойошторола. Мөрәжәғәт итеүселәрҙе Федераль һалым хеҙмәтенең БР буйынса идаралығының һалым түләүселәр һәм киң мәғлүмәт саралары менән эшләү бүлеге начальнигы Сергей Шурыгин ҡабул итә.
Ҡабул итеү 16 сәғәттә башлана.
Йәмәғәт ҡабул итеү бүлмәһенең адресы: Өфө ҡалаһы, Цюрупа урамы, 100-сө йорт («Үҙәк баҙар» транспорт туҡталышы).
Белешмәләр һәм алдан яҙылыу өсөн телефондар: 251-64-39, 251-77-91.

robotstxt: allowed

filter: keep


text:
«Башавтотранс» дәүләт унитар предприятиеһының генераль директоры вазифаһын ваҡытлыса башҡарыусы итеп Азат Кәлимуллин тәғәйенләнде
ӨФӨ, 2015 йыл, 16 сентябрь. /«Башинформ» мәғлүмәт агентлығы, Розалиә Вәлиева/.
«Башавтотранс» дәүләт унитар предприятиеһының генераль директоры вазифаһын ваҡытлыса башҡарыусы итеп Азат Кәлимуллин тәғәйенләнде.
«Башавтотранс» дәүләт унитар предприятиеһында хәбәр итеүҙәренсә, яңы етәксе Башҡортостандың Транспорт һәм юл хужалығы буйынса дәүләт комитетынан күскән.
Азат Кәлимуллин Күмертауҙа тыуған. Башҡорт дәүләт университетын һәм Өфө дәүләт сервис институтын тамамлаған, юрист һәм иҡтисадсы квалификацияларына эйә. Ырымбур дәүләт университеты федераль дәүләт бюджет учреждениеһының Күмертау филиалында «Автомобилдәр һәм автомобиль хужалығы» белгеслеге буйынса әҙерлек үткән. Хеҙмәт эшмәкәрлеген Күмертау ТЭЦ-ында электр слесары булып башлай. 1992—2004 йылдарҙа Рәсәй Һалымдар һәм йыйымдар министрлығының Күмертау ҡалаһындағы инспекцияһында дәүләт һалым инспекторы, баш дәүләт һалым инспекторы, етәксе урынбаҫары була. 2004 йылдан 2008 йылға тиклем — Федераль һалым хеҙмәтенең Күмертау ҡалаһындағы 17-се район-ара инспекцияһы начальнигы. 2011 йылдан Күмертау ҡалаһы хакимиәте башлығының беренсе урынбаҫары вазифаһында, 2013 йылдан республиканың Транспорт һәм юл хужалығы буйынса дәүләт комитетында эшләгән.


text:
Төбәк халҡы «Башавтотранс» автобустарында банк картаһы һәм телефон ярҙамында иҫәпләшә ала Фото: Олег Яровиков
Төбәк халҡы «Башавтотранс» автобустарында банк картаһы һәм телефон ярҙамында иҫәпләшә ала
Төбәк халҡы «Башавтотранс» автобустарында банк картаһы һәм телефон ярҙамында иҫәпләшә ала Фото: Олег Яровиков
ӨФӨ, 2016 йыл, 30 июнь. /«Башинформ» мәғлүмәт агентлығы, Олеся Серёгина/.
Яҡын арала республикала «Башавтотранс» автобустарында банк картаһы менән иҫәпләшергә мөмкин буласаҡ. Предприятие 15,75 миллион һумға 750 мобиль терминал һатып алырға ниәтләй.
Яңы терминалдар ярҙамында транспорт һәм банк картаһы буйынса иҫәпләшергә мөмкин. Иҫәпте «Банк Онлайн» һәм банкоматтар аша тулыландырырға була. Бынан тыш, «Башавтотранс» автобустарында, NFC технологияһын ҡулланып, телефон ярҙамында ла иҫәпләшергә мөмкин буласаҡ.
Тиҙҙән республика халҡы исемле карталар ҙа һатып ала аласаҡ. Ошо карталар буйынса «Башавтотранс» предприятиеһының рәсми сайтында үҙеңә кәрәкле автобустар маршрутын күҙәтеп барырға мөмкин.
«Бындай системалар барлыҡ пассажир ташыусыларҙа ла эшләр, шулай итеп, пассажирҙарға юл хаҡын түләгәндә уңайлыҡтар булдырылыр, тип ышанабыҙ», — тип билдәләнеләр предприятиеның матбуғат хеҙмәтендә.


text:
«Берҙәм Рәсәй» Өфөнөң ҡала Советында 21 мандатҡа иҫәп тота
«Берҙәм Рәсәй» Өфөнөң яңы ҡала Советында 21 мандатҡа иҫәп тота. Ҡаланың әлеге депутаттары араһында был партия вәкилдәре һаны бер аҙға күберәк. Был хаҡта «Башинформ» агентлығында үткән конференцияла «Берҙәм Рәсәй»ҙең Башҡортостан төбәк бүлексәһе етәксеһе Рөстәм Ишмөхәмәтов хәбәр итте.
Бер мандатлы округтар буйынса һайлау барышында берҙәм рәсәйлеләр мөмкин булған 18 урындан ҡала Советында 12 урын алды, тип билдәләне ул. Партия исемлектәре буйынса кандидаттарға килгәндә, бында өфөлөләр араһында «Берҙәм Рәсәй» өсөн тауыш биреүселәрҙең һаны 50 проценттан ашыуыраҡ тәшкил итте.
Башҡортостандағы Владимир Путинға ярҙам итеү буйынса халыҡ штабы етәксеһе Альберт Мифтахов, Өфө ҡала Советына һайлау һөҙөмтәләренә комментарий биреп, муниципаль һайлау кампанияһының айырмалылығын кешеләрҙең партияны түгел, ә айырым кандидатты һайлауында булыуын билдәләне. «Берҙәм Рәсәй» Өфөләге муниципаль һайлауҙар барышында ышаныслы еңеү яуланы. Был, Мифтахов фекеренсә, ҡала Советына үҙ кандидатураһын тәҡдим итергә теләүсе ҡаланың әүҙем кешеләренең көслө партнер табырға теләүенә бәйле. Бөгөнгө көнгә «Берҙәм Рәсәй» бындай иң көслө сәйәси партнер булып тора.
Был юлы «Берҙәм Рәсәй» вәкилдәре менән бер рәттән Өфө ҡала Советына оппозиция кешеләренең дә сағыштырмаса күпләп эләгеүе, Альберт Мифтахов фекеренсә, ҡала халҡы өсөн ҡулай ғына. Ҡала халҡы хаҡында хәстәрлек күрһәтеүҙәрен иҫбатлап, фракциялар үҙ-ара ярышып эшләһен.
Рөстәм Ишмөхәмәтов һүҙҙәренсә, берҙәм рәсәйлеләр Өфө ҡала Советында үҙҙәренең буласаҡ фракцияһын бөгөндән формалаштыра башлаясаҡ. Алдағы ваҡытта фракция ҡала Советы рәйесе вазифаһына кандидатура билдәләү буйынса ҡарар ҡабул итергә ниәтләй.
— Был күп көс талап иткән эш, — тип һыҙыҡ өҫтөнә алды Рөстәм Ишмөхәмәтов. – Устав буйынса кандидатура хаҡында Мәскәүҙә «Берҙәм Рәсәй»ҙең генераль Советы Президиумы менән уртаҡ фекергә килергә тейешбеҙ. Ошо көндәрҙә кандидат тураһында мәғлүмәттәрҙе йүнәлтәсәкбеҙ. Шул уҡ эш Башҡортостандың башҡа ҡалаларында ла көтөлә.
Рөстәм Ишмөхәмәтов «Берҙәм Рәсәй»ҙең муниципаль һайлау барышында Башҡортостандың башҡа ҡалаларында ла ышаныслы еңеү яулауын билдәләне. Стәрлетамаҡта берҙәм рәсәйлеләр өсөн һайлаусыларҙың – 69,83%, Октябрьскийҙа — 71,72%, Салауатта — 70,01%, Күмертауҙа – 55,83%, Нефтекамала – 58,62%, Сибайҙа 86,36 проценты тауыш биргән. Был ҡала округтары буйынса мәғлүмәттәр.


text:
Газ двигателе менән “НефАЗ” автобусы халыҡ-ара күргәҙмәгә ҡуйылған
Бөгөн Мәскәүҙә, «Крокус-Экспо» күргәҙмә үҙәгендә асылған «GasSUF-2009» халыҡ-ара күргәҙмәһендә газ двигателе менән «НефАЗ-5299-30-31» тәпәш иҙәнле ҡала автобусы күрһәтелә. Нефтекама автозаводы яңылығы баш предприятие – «КамАЗ» асыҡ акционерҙар йәмғиәте продукцияһы өлгөләре иҫәбендә ҡуйылған. Уның газ двигателе «Евро-4» стандарттарына тап килә.
«GasSUF-2009»ҙың төп темаһы – газ бүлеү һәм тәбиғи газды һөҙөмтәле файҙаланыу технологиялары баҙарын үҫтереү. «GasSUF» күргәҙмәһендә автотехниканы газ яғыулығына күсереп йыһазландырыу технологиялары, тәбиғи газды шыйыҡландырыу, һаҡлау һәм йөрөтөү өсөн ҡорамалдар, шулай уҡ энергияны һаҡлаусы технологиялар тәҡдим ителә.
Өҫтәп шуны ла әйтергә кәрәк, Евросоюз илдәрен үҫтереү программаһы менән 2020 йылға автомобилдәрҙең дүрттән бер өлөшөн яғыулыҡтың альтернатив төрҙәренә күсереү планлаштырыла.


text:
Рөстәм Хәмитов: «Рәсәй составына Ҡырым һәм Севастополде ҡабул итеү тураһында ҡарар Рәсәй дәүләтселеге үҫешендә яңы бит аса»
Башҡортостан Президенты Рөстәм Хәмитов Рәсәй Федерацияһы составына Ҡырым һәм Севастополдең инеүенә комментарий бирҙе.
«Бөгөн беҙҙең күҙ алдында тарихи ваҡиға – Рәсәй Федерацияһы составына үҙ аллы субъекттар сифатында Ҡырым Республикаһы һәм Севастополь ҡалаһы ҡабул ителде. Һәм Башҡортостанда меңләгән кеше, һис шикһеҙ, был ҡарарҙы хуплай».
Республика башлығы билдәләүенсә, «беҙҙең республика Федерация субъекттары араһында беренселәрҙән булып Ҡырым халҡына улар өсөн ауыр һәм һынылыш ваҡытта ярҙам күрһәтеүе тураһында белдерҙе. Беҙҙең күптәнге бәйләнештәр уртаҡ тарих ебенә теҙелгән. 112-се Башҡорт кавалерия дивизияһы музейында Башҡортостан һәм Украина халыҡтары араһында ҡаҡшамаҫ бәйләнештәр тураһында, шулай уҡ фашизм өҫтөндә Бөйөк Еңеүгә ҙур уртаҡ өлөш тураһында, яугирҙарҙың «Яуҙарҙа тыуған дуҫлыҡ» хаты һаҡланған.
Рәсәй составына Ҡырым һәм Севастополде ҡабул итеү тураһында ҡарар Рәсәй дәүләтселеге үҫешендә яңы бит аса. Ил Президенты үҙ сығышында был сәбәп буйынса бөтә һорауҙарға, шул иҫәптән Рәсәйҙең тышҡы сәйәсәт оппоненттарының килеп сыҡҡанына ла бик нигеҙле яуап бирҙе. Губернаторҙар корпусының бөтә вәкилдәре дәүләт башлығы әйткән һәр һүҙҙе берҙәм тауыш менән хупланы. Беҙ Рәсәй Федерацияһы субъекттары рәтенә Ҡырымды һәм Севастополде ҡабул итеү тураһында ҡарарҙы ҙур дәрт менән ҡабул итәбеҙ һәм ҡайтарылған Рәсәй территорияһында ғәҙәти тормошто яйға һалыуҙа ватандаштарыбыҙға артабан да әүҙем ярҙам итергә әҙербеҙ».


text:
Элекке хеҙмәт һәм халыҡты социаль яҡлау министры ришүәт алыуҙа ғәйепләнә
13 ноябрҙә Өфө ҡалаһы буйынса Эске эштәр идаралығының тикшереү идаралығы БР буйынса Эске эштәр министрлығының Иҡтисади енәйәттәргә ҡаршы көрәш идаралығы материалдары буйынса Ринат Тимербаевҡа ҡарата “ришүәт алыу” статьяһы буйынса енәйәт эше ҡуҙғатты – 2010 йылдың 10 ноябренә тиклем ул республиканың хеҙмәт һәм халыҡты социаль яҡлау министры вазифаһын биләне, ә уға тиклем БР мәғариф министры урынбаҫары булды. Был турала БР буйынса Эске эштәр министрлығының матбуғат хеҙмәте хәбәр итә.
Яҡынса мәғлүмәттәргә ҡарағанда, Тимербаев БР мәғариф министры урынбаҫары рангында сағында 2008 йылдың 11 декабрендә төҙөлөш предприятиеһы етәксеһе А. Аскеровтан уртаса баҙар хаҡы 1 736 880 һум торған «Лексус LX 470» автомобиле ҡабул итеп ала. Ришүәт Дыуан районының Ярославка ауылында смета хаҡы 210 718 312 һум тәшкил иткән 240 урынлыҡ мәктәп төҙөүгә асыҡ аукцион үткәрмәйенсә дәүләт контракты төҙөү өсөн тәғәйенләнә.
Машина чиновниктың ҡатынына теркәлә. Милек формаһында алынған файҙаға алмашҡа Тимербаев был объект буйынса арттырып күрһәтелгән төҙөлөш-монтаж эштәренә ваҡытында аҡса түләүгә булышлыҡ итергә тейеш була. Иҫкәртеү сараһы итеп Өфөнән бер ҡайҙа ла ситкә китмәү тураһында документҡа ҡул ҡуйҙырталар.


text:
Фото:
Рөстәм Хәмитов торлаҡ-коммуналь хужалыҡты артабан яңыртыу буйынса кәңәшмә үткәрҙе
Фото:
Торлаҡ-коммуналь хужалыҡта финанс ресурстарҙы ҡулланыу һөҙөмтәлелеге, тармаҡты артабан яңыртыу һәм тарифтарҙы көйләү Башҡортостан Хөкүмәтендә үткән кәңәшмәлә төп темалар булып торҙо. Уны республика Президенты Рөстәм Хәмитов үткәрҙе. Кәңәшмәлә Рәсәй Иҫәп палатаһы рәйесе Сергей Степашин һәм РФ Дәүләт Думаһының Гражданлыҡ, енәйәт, арбитраж һәм процессуаль ҡануниәт буйынса комитеты рәйесе Павел Крашенинников ҡатнашты.
Торлаҡ-коммуналь хужалыҡ өлкәһендә тәртип булдырыу, тармаҡты реформалаштырыу һәм был өлкәлә хоҡуҡи көйләү – ил башлыҡтарының иғтибар үҙәгендә торған мәсьәләләр. Башҡортостанда ла уларға айырыуса иғтибар бүленә, һәм был өлкәлә ҡайһы бер уңыштарға ла өлгәшелде.
— Торлаҡ-коммуналь хужалығындағы хәл яңыртыуҙы талап итә, — тип һыҙыҡ өҫтөнә алды Башҡортостан Президенты. – Республикала яҡынса бер миллион квадрат метр торлаҡ иҫке һәм авария хәлендә. Капиталь ремонт талап ителгән торлаҡ 22 миллион квадрат метр тәшкил итә. Был Башҡортостан Республикаһы торлаҡ фондының һәр дүртенсе квадрат метры тиерлек.
Республика башлығы торлаҡ-коммуналь хужалыҡ өлкәһендә иҫкергән объекттар һаны менән таныштырҙы. Беҙҙең республикала улар 60 процент тәшкил итһә, илдә уртаса иҫкергән объекттар – 80 процент. Һөҙөмтәле саралар күрелмәһә, коммуналь хужалыҡ объекттарында ғәҙәттән тыш хәлдәрҙең артыуы ла ихтимал.
Президент өлкәлә средстволарҙы ҡулланыу һөҙөмтәлелеге мәсьәләһен күтәрҙе. Башҡортостанда ғына торлаҡ-коммуналь хужалыҡ өлкәһе әйләнешендә тиҫтәләгән миллиард һум аҡса бар.
— Был ресурстарҙы ҡулланыу һөҙөмтәлелеге шәптән түгел, — тип билдәләне Рөстәм Хәмитов. – Аҡсаларҙы үҙ кеҫәһенә һалырға теләүселәрҙең булыуын яҡшы беләбеҙ.
Шуға күрә өлкәләге эштәргә хоҡуҡ һаҡлау органдары ла ҙур иғтибар бүлә. Республика прокуратураһы ҙур тикшеренеүҙәр үткәргән. Һөҙөмтәлә 69 вазифалы кеше – дисциплинар яуаплылыҡҡа, 26 кеше административ яуаплылыҡҡа тарттырылған, ете енәйәт эше ҡуҙғатылған.
— Был өлкәлә тәртип элек тә, бөгөн дә булдырыла һәм артабан да тырышасаҡбыҙ, — тине Башҡортостан Президенты. – Беҙҙең граждандарҙың кеҫәһенә төшөргә теләүселәргә аяу булмаясаҡ.
Рөстәм Хәмитов торлаҡ-коммуналь хужалыҡ өлкәһенең ҡатмарлы булыуын һәм ялыуҙарҙың да күп булыуын билдәләне.
Башҡортостан Президенты, тармаҡты реформалаштырыуҙа халыҡ үҙе ҡатнашырға тейеш, тип белдерҙе. Был мөмкинлектәрҙе «Домком» проекты аша тормошҡа ашырырға мөмкин. Бөгөнгө көнгә һигеҙ мең күп фатирлы йорт советы булдырылған. Уларҙың рәйестәре тейешле белем алып, эшкә тотонған да инде.
— Һөҙөмтәле үҙидара мәсьәләһен әүҙемләштереүгә өлгәштек. Һәм был күҙ буяр өсөн генә эшләнмәй. Халыҡҡа йорттарҙа, ихаталарҙа тәртип булдырыуҙа ярҙам итергә тырышабыҙ. Юридик ярҙам да ойошторолдо. Барыһы ла – халыҡ өсөн, — тип һыҙыҡ өҫтөнә алды Рөстәм Хәмитов.


text:
20 февраль
20 февраль — григориан стиле буйынса йылдың 51-се көнө. Йыл аҙағына тиклем 314 көн ҡала (кәбисә йылында 315).
Йөкмәткеһе
Байрамдар[үҙгәртергә | вики-тексты үҙгәртергә]
Тарихи ваҡиғалар[үҙгәртергә | вики-тексты үҙгәртергә]
- 1818 — Мәскәүҙә Кузьма Минин һәм кенәз Пожарскийға һәйкәл асыла.
- 1819 — Санкт-Петербург университеты асыла.
Был көндө тыуғандар[үҙгәртергә | вики-тексты үҙгәртергә]
- 1921 — Ибраһим Ғәйзулла улы Рәхмәтуллин, медицина фәндәре докторы, Башҡортостандың атҡаҙанған врачы.
- 1955 — Тапаҡов Хәйҙәр Ниғәмәт улы, башҡорт яҙыусыһы, шағир.
Был көндө үлгәндәр[үҙгәртергә | вики-тексты үҙгәртергә]
- 1949 — Василий Иванович Лебедев-Кумач, урыҫ совет шағиры.
- 1977 — Рәми Ғарипов, Башҡортостандың халыҡ шағиры (1992).


text:
Йәш ғалимдар өсөн конкурсҡа документтар ҡабул итеү дауам итә
БР Йәштәр сәйәсәте, спорт һәм туризм министрлығы 2009 йылда фән һәм техника өлкәһендә республика дәүләт йәштәр премияһына дәғүә итеүгә документтар ҡабул итеүен дауам итә.
Ул БР Министрҙар Кабинеты ҡарары менән 2002 йылда республиканың фәнни потенциалын үҫтереү һәм һәләтле йәш ғалимдарҙы дәртләндереү маҡсатында булдырыла. Шул ваҡыттан алып был осорҙа 14 йәш ғалим һәм ете коллектив премия лауреаттары булды.
Йыл һайын тәбиғи, техник һәм гуманитар фәндәр өлкәһендә өс премия бирелә.
2009 йылғы республика дәүләт йәштәр премияһына дәғүә итеүгә шәхсән рәүештә, шулай уҡ авторҙар коллективы составында (иң күбе биш кешенән торған) 35 йәшкә тиклемге фәнни хеҙмәткәрҙәр, юғары уҡыу йорто уҡытыусылары, аспиранттар, докторанттар, шулай уҡ халыҡ хужалығы белгестәре күрһәтелергә мөмкин.
Дәүләт премияһына дәғүә итеүгә күрһәтелгән ғилми тикшеренеүҙәр һөҙөмтәләре (дәүләт сере булып торған мәғлүмәттәрҙән тыш) матбуғатта баҫылып сығырға тейеш.
Эштәр 1 июлгә тиклем Өфө ҡалаһы, Ленин урамы, 10, 27-се бүлмә адресы буйынса ҡабул ителә. Белешмәләр өсөн телефон: 251-57-11. Өҫтәмә мәғлүмәт менән министрлыҡтың рәсми сайтында www.minsport02.ru («Конкурстар» бүлегендә) танышырға мөмкин.


text:
Баш ҡалала профсоюздар пленумы үтте
Өфөлә Башҡортостан Республикаһы Профсоюздар федерацияһы Советының III пленумы үтте. Унда территориаль һәм түбәнге профсоюз ойошмалары рәйестәре, республика министрлыҡ һәм ведомстволары вәкилдәре ҡатнашты, тип хәбәр иттеләр «Башинформ» агентлығына Башҡортостан Республикаһы Профсоюздар федерацияһының матбуғат үҙәгенән. Пленумда шулай уҡ Мәскәүҙән дә ҡунаҡтар булды. Улар – Рәсәй Бойондороҡһоҙ профсоюздар федерацияһының Ойоштороу эштәре департаменты етәксеһе урынбаҫары Татьяна Пашко һәм «Солидарность» гәзитенең баш мөхәррире урынбаҫары Наталья Кочемина.
Профсоюздар эшмәкәрлегенең һөҙөмтәлелеген арттырыу пленумдың төп темаһы булып торҙо. Сарала, атап әйткәндә, берҙәм белем биреү стандарттарының булмауы, түбәнге ойошмалар кимәлендә профсоюз кадрҙарын уҡытыуҙың түбән һөҙөмтәлелеге тикшерелде.
Пленумда ҡатнашыусылар профсоюз хеҙмәткәрҙәре һәм активистары өсөн профессиональ йәһәттән үҫеү өсөн шарттар булдырыу; ситтән тороп уҡыуҙы үҫтереү; бөтә йүнәлештәрҙә лә мәғлүмәти эшмәкәрлекте көсәйтеү; инновацион белем биреү институттарын асыу кәрәклеген билдәләне. Профсоюздарҙың үҙәк комитеттарын берләштереү мәсьәләһе лә киҫкен торҙо.
Пленумда йәш быуынға белем биреү мәсьәләһе лә айырым ҡаралды. Йәштәрҙе әүҙем профсоюз эшмәкәрлегенә йәлеп итеү маҡсатында уҡытыу тренингтары, түңәрәк өҫтәлдәр,оҫталыҡ дәрестәре ойошторола.
— Әммә үрҙән тәҡдим ителгән инициатива ғына етмәй, — тип иҫәпләй Татьяна Пашко. – Йәштәр үҙҙәре белемдәрен камиллаштырырға, әүҙемлек күрһәтергә тейеш. Барыһы ла уларҙың тормошта кәрәк булған яңы нәмәләр тураһында белеү теләгенән тора.
Пленумда шулай уҡ Рәсәйҙең закондар сығарыу һәм башҡарма власть органдарына илдәге йәшәү минимумының көн талаптарына тап килмәүе тураһындағы ғариза ебәрергә ҡарар ителде. Профсоюздар иҫәпләүенсә, ҡулланыусылар кәрзинен һәм йәшәү минимумын Рәсәй социаль-хеҙмәт мөнәсәбәттәрен көйләү буйынса өс яҡлы комиссия ҡатнашлығында ҡайтанан билдәләү зарур. Был эштә Рәсәй Федерацияһы субъекттарының да фекере иҫәпкә алынырға тейеш.


text:
Һамаҡ
Һамаҡ— көйләп әйтелгән шиғри һүҙ[1]. Һамаҡ асылда "һымаҡ" һүҙенән алынған һәм халыҡ телендә "кеүек", "төҫлө" мәғәнәһендә ҡулланыла. Мәҫәлән, берәү бер нәмәне үҙе аңлар-аңламаҫ йәки ышандырмаҫлыҡ дәлилдәр менән һөйләһә, тыңлаусы уға иғтибар итмәй. Шул уҡ хәбәрҙе икенсе ерҙә раҫланған формала ишетһә:"әйтәм, бая теге бер нәмәне һамаҡлап маташа ине, дөрөҫ икән!" - тиҙәр.
Халыҡ ижадындағы һамаҡ билдәле бер көйгә оҡшай. Һамаҡтың эстәлеге ысынбарлыҡтан йыраҡ тора һәм, шуның менән, фантастик әкиәттәргә оҡшаш. Эстәлеге менән һамаҡлап әйтелгән әкиәттәр үҙенең эпик һыҙаттарын юғалта. Һамаҡ жанры барлыҡҡа килә. Һамаҡ жанры әкиәттәре: "Аҡһаҡ ҡола", "Заятүләк менән Һыуһылыу" һ.б.
Әҙәбиәт[үҙгәртергә | вики-тексты үҙгәртергә]
- Мөхәммәтша Буранғолов. Сәсән аманаты. Өфө- 1995 йыл.ISBN 5-295-01397-9 (1-се китап) ISBN 5-295-01396-0 (2-се китап)
Иҫкәрмәләр[үҙгәртергә | вики-тексты үҙгәртергә]
- ↑ Толковый словарь современного башкирского литературного языка. (под. ред З.Г.Ураксина, 2005)


text:
Фото:
Белоретта һуғышта ҡатнашыусыларҙың тол ҡатындары торлаҡ сертификаттары алды
Фото:
Белоретта Бөйөк Ватан һуғышында ҡатнашыусыларҙың тол ҡатындарына торлаҡ төҙөүгә йәки һатып алыуға бер тапҡыр бирелеүсе аҡсалата түләүгә сертификат бирелде. Оҙаҡ көтөлгән бүләкте дәүләттән Александра Калугина, Анна Лихорадова һәм Анна Микова алды.
Үкенескә күрә, сәләмәтлеге ҡаҡшауы арҡаһында бүләкләнеүселәрҙең барыһы ла район хакимиәтендә үткән тантанаға килә алманы, байрамда Александра Калугина ғына ҡатнашты. Район хакимиәте башлығы Владислав Миронов уны ошо мөһим ваҡиға айҡанлы ҡотлап, ныҡлы һаулыҡ, актив һәм оҙон ғүмер теләне.
Район хакимиәтенең мәғлүмәт-аналитика бүлеге баш белгесе Ольга Колесникованың хәбәр итеүенсә, Белорет районында торлаҡ шарттарын яҡшыртыуға сиратта торған йәмғеһе 66 Бөйөк Ватан һуғышында ҡатнашыусы, һәләк булған (мәрхүм) һуғышта ҡатнашыусыларҙың һәм инвалидтарҙың ғаилә ағзалары торлаҡ һатып алыуға таныҡлыҡ алған. 2011 йылда — үрҙә билдәләнгән категориялағы 16 кешегә, 2012 йылда 9 кешегә таныҡлыҡ тапшырылған. Субсидияларҙың дөйөм күләме 66 миллион һумдан ашыу суммаға еткән.


text:
Рөстәм Хәмитов ҙур һөтсөлөк комплекстары төҙөү проекттарын хупланы
17 ноябрҙә Башҡортостан Президенты Рөстәм Хәмитовтың Рәсәй һәм сит ил агросәнәғәт компаниялары вәкилдәре менән осрашыуында һөтсөлөк малсылығын үҫтереү перспективалары тикшерелде.
Рәсәй Һөтсөлөк союзы рәйесе Андрей Даниленко «Рус һөтсөлөк фермалары» компанияһы төркөмөнөң Башҡортостандың төньяҡ-көнсығышында 1500 баш һыйыр малына иҫәпләнгән ҙур һөтсөлөк комплексы төҙөү буйынса проекты тураһында һөйләне. Проектҡа инвестициялар күләме бер миллиард һум самаһы тәшкил итәсәк. Объект 2012 йылға файҙаланыуға тапшырыласаҡ, тип планлаштырыла. Комплексҡа һөт әҙерләү, шулай уҡ уны тәүге эшкәртеү буйынса цехтар инәсәк. Әҙерләнгән һөт — һөт-консерва комбинаттарына эшкәртеүгә, ә сығарылған һөт продукттары Башҡортостан аҙыҡ-түлек баҙарына һәм унан ситкә оҙатыласаҡ.
Икенсе проектты Рөстәм Хәмитовҡа Венгрияның «Farm EXPORT» фирмаһы вәкилдәре тәҡдим итте, улар республиканың Балаҡатай районында һөтсөлөк фермаһы төҙөү буйынса берлектәге инвестиция проектын тормошҡа ашырырға планлаштыра. Проект 1500 баш һыйыр малына иҫәпләнгән. Әлеге ваҡытта комплексты төҙөү урыны һайлана һәм объектты финанслау графигы әҙерләнә.
Президент тәҡдим ителгән проекттарҙы хупланы һәм Башҡортостанда һөтсөлөк малсылығын үҫтереүҙе ауыл хужалығын үҫтереүҙең өҫтөнлөклө йүнәлеше тип атаны. Республика башлығы шулай уҡ инвесторҙарға төбәгебеҙҙә бизнес алып барыу өсөн уңайлы шарттар тыуҙырырға вәғәҙә итте.


text:
Социаль хеҙмәтләндереү тураһындағы яңы законды ғәмәлгә ашырыу мәсьәләләре буйынса ҡыҙыу линия ойошторола
ӨФӨ, 2014 йыл, 21 октябрь. /«Башинформ» мәғлүмәт агентлығы, Гөлфиә Акулова/.
БР Хеҙмәт һәм халыҡты социаль яҡлау министрлығында социаль хеҙмәтләндереү тураһындағы яңы законды аңлатыу буйынса «ҡыҙыу линия» асылған, тип хәбәр итә ведомствоның матбуғат хеҙмәте. «Рәсәй Федерацияһы граждандарын социаль хеҙмәтләндереү нигеҙҙәре тураһында»ғы 442-се федераль законды ғәмәлгә ашырғанда, шул иҫәптән социаль хеҙмәттәр алыусыларҙың хоҡуҡтары һәм йөкләмәләре буйынса килеп тыуған һорауҙар менән (347) 218-06-83 телефоны (БР Хеҙмәт министрлығының методология һәм халыҡты социаль хеҙмәтләндереүҙе үҫтереү бүлеге) буйынса мөрәжәғәт итергә мөмкин. «Ҡыҙыу линия»ның эш ваҡыты – ғәҙәти көндәрҙә иртәнге сәғәт 9-ҙан алып киске 6-ға тиклем, төшкө тәнәфес – төшкө берҙән алып икегә тиклем. Һорауҙарҙы шулай уҡ zubakova.kp@bashkortostan.ru адресы буйынса электрон почтаға ебәрергә мөмкин.


text:
Республикала янғынға ҡаршы режим иғлан ителде
Ул 30 сы июнгә тиклем дауам итә. Документҡа ярашлы, автомобиль һәм тимер юлдары биләмәләрендә, элемтә һәм электртапшырғыстар линияларында, нефть һәм газ үткәргес магистрәлдәрендә янғын хәүефһеҙлеген көсәйтеү ҡушыла.
Көсәйтелгән контроль саралары урман зонаһында ла алып барыла.
Белгестәр былтырғы менән сағыштырғанда, быйыл апрель-майҙа янғындар һанының күберәк булыуын белдерә. Халыҡ араһында хәүефһеҙлек сараларын онотмау тураһында даими иҫкәртеү, аңлатыу эштәре алып барыуға ҡарамаҫтан, күптәр уларҙы инҡар итә.
Яҙғы янғындарҙың иң күп таралған сәбәбе - йыйылған сүп-сарҙы яндырғанда һаҡһыҙлыҡ күрһәте/


text:
Фото:
Ҡазандан Магнитогорскиға яңы автобус маршруты асылды
Фото:
Ҡазандың үҙәк автовокзалынан 20 августа Магнитогорскиға тәүге автобус юлға сығасаҡ.
«Татар-информ» агентлығы хәбәр итеүенсә, яңы автобус маршруты Чистополь, Альметьевск, Бөгөлмә, Баулы, Октябрьский, Өфө, Архангел, Белорет аша үтәсәк. Кондиционерлы уңайлы автобус Ҡазандан йома көндәрҙә 15.00-дә ҡуҙғала. Маршрут оҙонлоғо — 980 километр, 19 сәғәт 30 минут юлда барырға.
«Яңы автобус маршруты пассажирҙар һорауы буйынса асылды», — тип хәбәр иттеләр Ҡазан автовокзалы хакимиәтенән.


text:
Мәләүез районында Мәҙәниәт йылына старт бирелдеФото: Александр Яворский
Мәләүез районында Мәҙәниәт йылына старт бирелде
Мәләүез районында Мәҙәниәт йылына старт бирелдеФото: Александр Яворский
Мәләүез районында тантаналы шарттарҙа Мәҙәниәт йылы асылды. Тантана башланыуға тиклем ҡала Мәҙәниәт һарайы фойеһында милли костюмдар, ҡатын-ҡыҙ биҙәүестәре, музыкаль инструменттар, ҡала һәм райондың мәҙәни-ял итеү учреждениеларының төрлө ваҡ-төйәк эштәренән торған күргәҙмә экспозициялары ойошторолғайны.
Сара «Мәҙәниәт ғәли йәнәптәре» музыкаль-хореография композицияһынан башланып китте.
Республика Хөкүмәте исеменән Мәләүез мәҙәниәт хеҙмәткәрҙәрен Күмертау ҡалаһындағы Республика халыҡ ижады үҙәге филиалы директоры Әлфиә Грязнова сәләмләне.
— Мәләүез артистарын республикала һәм унан алыҫта ла беләләр. Бында ысын таланттар йәшәй. Мәҙәниәт йылында һеҙ тағы ла ҙур тырышлыҡ менән эшләүегеҙгә шик юҡ, — тип билдәләне Республика халыҡ ижады үҙәге филиалы директоры.
Район етәкселеге исеменән залда йыйылған мәҙәниәт хеҙмәткәрҙәре алдында район хакимиәт башлығы урынбаҫары Александр Баранов тәбрикләү телмәре менән сығыш яһаны һәм уларға эштәренә сикһеҙ тоғро булғандары өсөн рәхмәтен белдерҙе. Мәҙәниәт йылын тантаналы асыу хөрмәтенә муниципаль район хакимиәтенән мәҙәниәт учреждениеларына музыкаль инструменттарға һәм тауыш аппараттарына документтар тапшырылды.
Район һәм ҡала мәҙәниәте һәм сәнғәте үҫешенә тос өлөш индергәндәре өсөн иң яҡшы мәҙәниәт хеҙмәткәрҙәре Башҡортостан Республикаһының Мәҙәниәт министрлығының, муниципаль район хакимиәтенең һәм мәҙәниәт бүлегенең почет грамоталары менән наградланды.
Байрам программаһы мәҙәниәт учреждениелары ижади коллективтарының сығыштары менән дауам итте. Уларҙың сығыштары дәррәү алҡыштар менән оҙатылды.
Район хакимиәтенең мәғлүмәт-аналитика бүлеге начальнигы Елена Мазиева хәбәр итеүенсә, Мәҙәниәт йылы сиктәрендә мәләүездәрҙе бай мәҙәни тормош көтә. Муниципаль районда ойоштороу комитеты булдырылған, уның эше мәҙәни-ял итеү учреждениеларының матди-техник базаһын артабан да нығытыу буйынса сараларҙы тормошҡа ашырыуға, милли фольклор, китапхана эшенә ярҙам итеүгә, мәҙәни-туристик инфраструктура төҙөүгә, ауыл биләмәләрендә мәҙәниәт һәм ижад үҙәктәрен әүҙемләштереүгә йүнәлтеләсәк.


text:
Туймазы предприятиеһы продукцияһы «Продэкспо» күргәҙмәһендә иң яҡшыһы тип танылған
ӨФӨ, 2015 йыл, 26 март. /«Башинформ» мәғлүмәт агентлығы, Әлим Фәйезов/.
«Laycy Queen» Туймазы татлы ашамлыҡтар фабрикаһының продукцияһы «PRODEXPO-2015» халыҡ-ара күргәҙмәһендә юғары наградалар яуланы. Күргәҙмә барышында «Иң яҡшы продукт-2015» конкурсы ойошторолдо, унда 65 илдән ике мең самаһы компания ҡатнашты.
Туймазы продукцияһы «Кондитер изделиелары, сәтләүектәр, кипкән еләк-емеш» номинацияһында лайыҡлы күрһәтелде, ҡабарынҡы печенье өсөн — алтын, бисквит изделиелары өсөн көмөш миҙалға лайыҡ булды, тип хәбәр иттеләр Туймазы районы хакимиәтенән.
22-се Халыҡ-ара «PRODEXPO-2015» аҙыҡ-түлек, эсемлектәр һәм уларҙы етештереүгә сеймал күргәҙмәһе Мәскәүҙә Рәсәй Сауҙа-сәнәғәт палатаһы яҡлауында Рәсәй Ауыл хужалығы министрлығы булышлығында үтте. Унда 65 илдән 1975 экспонент ҡатнашты, шуның менән бергә 31 илдең милли экспозициялары тәҡдим ителде. «Продэкспо» форумы — аҙыҡ-түлек һәм эсемлектәр (алкоголь дә инә) өлкәһендә йыл һайын уҙғарылған мөһим ваҡиға. Ул 20 йылдан ашыу илебеҙҙең аҙыҡ-түлек индустрияһы үҫешен билдәләй.


text:
Өфө районында һауа таҙара
Өфө районында һауаның сифаты нормаға ҡайта. Был хаҡта республиканың экология һәм тәбиғәттән файҙаланыу Министрлығынан хәбәр итәләр. Ведомство белгестәре Сергеевка ауылында алынған һауа өлгөләрен тикшерҙе. Торлаҡ пунктында көкөрт-водород күләме бер нисә тапҡырға кәмегән, ул нормаға яҡынлаша, тиелгән министрлыҡтың сайтында. Иҫкә төшөрәбеҙ, кисә төндә бында һауаға газ сығыу осрағы теркәлде. Асыҡланыуынса, торба тишелеп, газ ҡатнашмаһы сыҡҡан була. Торба үткәргес ер аҫтында. Әле авария эҙемтәләрен бөтөрөү эштәре бара.


text:
2011 йылға мосолман календары сығарылды
Зәйнәб Биишева исемендәге Башҡортостан "Китап" нәшриәте 2011 йылға мосолман календары сығарҙы. Календарҙа мосолмандар өсөн фарыз биш тапҡыр намаҙ ваҡыты бирелә, мосолман байрамдары даталары күрһәтелгән, шулай уҡ мосолмандар йыл иҫәбе тураһында мәҡәләләр һәм башҡорт теленә транскрипция менән ғәрәп телендә доғалар индерелгән, был теләүселәрҙең дингә ылығыуын еңелләштерәсәк.
«Мосолман календары» БР мосолмандары Диниә назараты рәйесе мөфтөй Нурмөхәмәт Ниғмәтуллин ярҙамында әҙерләнгән.


text:
Автоинспекторҙар «Зебраға һунар» иғлан итте
Рәсәйҙә «Зебраға һунар» акцияһы башланды. Юл хәрәкәте хәүефһеҙлеге ҡағиҙәләренә тап килмәгән йәйәүлеләр үткәүелдәрен табып, уларҙы тәртипкә килтереү – уның төп маҡсаты. Был акцияла барыһының да ярҙамы мөһим: граждандар кешеләр күҙенән ситтә ҡуйылған «зебра» билдәләре, йәки ҡар ҡаплауы арҡаһында күренмәгән юл һыҙаттары, башҡа төрлө уңайһыҙлыҡтар һәм ҡағиҙә боҙоуҙар күҙәтелгән урындар тураһында хәбәр итә ала. Халыҡтан килгән бөтә мәғлүмәттәр ҙә ҡараласаҡ, тип ышандырҙылар республика автоинспекцияһында. БР буйынса Эске эштәр министрлығының ЮХХДИ мәғлүмәттәренә ярашлы, инспекторҙар бер айҙа «Халыҡ фронты» йәмәғәт ойошмаһы менән берлектә дүрт меңләп йәйәүлеләр үткәргесен тикшергән. Шуларҙың 80-е әлеге көндә тәртипкә килтерелгән.
— Тикшереү һөҙөмтәләре буйынса 35 административ эш асылды, дөйөм алғанда 55 мең һум суммаға штраф һалынды, шуларҙың 32 меңе түләтелде. Сара күреү өсөн прокуратура органдарына ЮХХДИ 16 хат ебәрҙе, — тип хәбәр иттеләр автоиспекцияла.


text:
Өфөлә ҙур күләмдә мутлашырға йыйыныуҙы асыҡлағандар
Өфөлә ҙур күләмдә мутлашырға йыйыныу факты буйынса енәйәт эше асылған. Тәфтишселәр мәғлүмәте буйынса, Өфөләге предприятиеларҙың береһендә етәкселек 158 миллион һумдан ашыу суммаға насостар һатып алғандан һуң өҫтәмә хаҡҡа һалымды ҡаплауға һалым органдарына документтар әҙерләп биргән.
— Һалым хеҙмәте компенсацияға дәғүә итеүселәрҙең ҡулға таҙа булмауына шикләнеп, түләүҙәр башҡарыуҙан баш тартҡан, — тип «Башинформ» агентлығына хәбәр итте Эске эштәр министрлығының матбуғат хеҙмәте. — Эске эштәр министрлығының БР буйынса иҡтисади енәйәтселеккә ҡаршы көрәш Идаралығының алдан тикшереүҙәре һөҙөмтәһендә Өфө заводын насос менән тәьмин итеүсе Мәскәү фирмаһының, ҡағыҙҙа теркәлһә лә, ысынбарлыҡта булмауы, һатып алынған ҡоролмаларҙың күпкә арзаныраҡ тороуы асыҡланған.
Әлеге ваҡытта тәфтишселәр был афераны ойоштороусыларҙы эҙләй.


text:
Профсоюздар федерацияһы тәүге ойошмалар һанын арттыра
Башҡортостан Республикаһы Профсоюздар федерацияһы төрлө тармаҡтарҙа профсоюз ойошмалары һанын арттырыуға булышлыҡ итә.
БР Профсоюздар федерацияһы матбуғат үҙәгенән хәбәр итеүҙәренсә, “Сауҙа берҙәмлеге” сауҙа хеҙмәткәрҙәре профсоюзы рескомының, БР Профоюздар федерацияһының республиканың төньяҡ-көнбайыш профсоюз округындағы вәкиле Ферзинат Тимеровтың әүҙем эшләүе арҡаһында Нефтекамала “Аҡсарлаҡ” магазиндар селтәренең тәүге профсоюз ойошмаһы төҙөлдө. Үҙ хеҙмәткәрҙәренең хеҙмәт мәнфәғәттәрен яҡлаясаҡ был тәүге ойошма “Сауҙа берҙәмлеге”нә инде. Ойоштороу йыйылышында профком рәйесе итеп Луиза Мөхәмәтзакирова һайланды.


text:
Ике ҡабырсаҡлы моллюскылар
Ике ҡабырсаҡлы моллюскылар (лат. Bivalvia, (урыҫ. Двустворчатые) — ер йөҙөнөң бөтә урындарында тоҙло һәм сөсө һыуҙа йәшәй, ҡайһы берҙәренең ҡабырсаҡтары перламутр һәм ынйы бирә торған ике ҡабырсаҡлы моллюскылар йәки ҡусҡарҙар [1]. Cөсө һыуҙа йәшәүсе ике ҡабырсаҡлы моллюсклар синыфы. Ике ҡабырсаҡлылар синыфының иң кескенә төрҙәре, кәүҙә оҙонлоғо 20 мм-ға (йыш ҡына 5 мм) ҡәҙәр етә. Ҡабырсағы оҙонса түңәрәк йәки овалыраҡ. Ағым һәм ағымһыҙ һыуҙа таралған.
Башҡа моллюскаларҙан айырмалы булараҡ, Bivalvia синыфының баша һәм радулаһы (аҙыҡты ваҡлау торған ағза) юҡ. Пластинкалы айғолаҡтары ныҡ үҫешкән, айғолаҡтар һулыш алыу фукнцияһын һәм һыуҙағы аҙыҡ киҫәктәрен фильтрлау функцияһын үтәй.
Иҫкәрмәләр[үҙгәртергә | вики-тексты үҙгәртергә]
- ↑ Терминологический словарь по зоологии. Русско-башкирский и башкирско-русский (Т.Г.Баишев, 1952)
Сығанаҡ[үҙгәртергә | вики-тексты үҙгәртергә]
- Татар энциклопедияһы (тат.)
Әҙәбиәт[үҙгәртергә | вики-тексты үҙгәртергә]
- Евсеев Г. А., Яковлев Ю. М. Двустворчатые моллюски дальневосточных морей России. — Владивосток: Институт биологии моря, 2006 . — 120 с.


text:
Пермь крайы
Пе́рмь крайы — Рәсәй Федерацияһы субъекты, илдең Европа өлөшөндә урынлашҡан. Волга буйы федераль округы составына инә. Үҙәге — Пермь ҡалаһы.
Крайҙа 32,73 мең башҡорт йәшәй, уларҙың 16,6 меңе Барҙым районында, 8,1 меңе — Пермдә теркәлгән.
Йөкмәткеһе
Тарих[үҙгәртергә | вики-тексты үҙгәртергә]
Ҡарағыҙ: Пермь губернаһы
Төбәк тарихы 1781 йылда ойошторолған Пермь губернаһынан башланғыс ала. 2005 йылдын 1 декабрендә Пермь өлкәһе һәм Коми-Пермяк автономиялы округы нигеҙендә край ойошторола. Ике төбәк берләшеүе 2003 йылдын 7 декабрендә үткәрелгән референдумға ярашлы тормошҡа ашырылды.
Дәүләт ҡоролошо[үҙгәртергә | вики-тексты үҙгәртергә]
Пермь крайы Уставына ярашлы, төбәктең дәүләт власы суд, башҡарма һәм закондар сығарыу йүнәлештәренә бүленә.
Башҡарма власть[үҙгәртергә | вики-тексты үҙгәртергә]
Пермь крайы Губернаторы — крайы башлығы һәм төбәктең иң юғары вазифалы кешеһе, край Хөкүмәте етәксеһе. Хөкүмәт статусы һәм хоҡуғы Пермь крайы Уставы менән билдәләнгән.
Суд власы[үҙгәртергә | вики-тексты үҙгәртергә]
Пермь крайы суд системаһы составында:
- Пермь крайы суды — Рәсәй Юғары судының түбәнге инстанция суды
- Пермь крайы арбитраж суды — Рәсәй Юғары судының түбәнге инстанция суды
Закондар сығарыу власы[үҙгәртергә | вики-тексты үҙгәртергә]
- Өлкә Парламенты — Пермь крайының Закондар сығарыу йыйылышы.
География[үҙгәртергә | вики-тексты үҙгәртергә]
Сиктәшлек[үҙгәртергә | вики-тексты үҙгәртергә]
Климат[үҙгәртергә | вики-тексты үҙгәртергә]
Климаты — уртаса континенталь. Ғинуарҙа уртаса температура — −18,5…-15 °С.
Йылғалар[үҙгәртергә | вики-тексты үҙгәртергә]
Административ-территориаль бүленеше[үҙгәртергә | вики-тексты үҙгәртергә]
Райондар[үҙгәртергә | вики-тексты үҙгәртергә]
Сығанаҡтар[үҙгәртергә | вики-тексты үҙгәртергә]
- Азатлык радиосы: Барҙаларға барҙым әле


text:
Башҡортостан аграрийҙары «Йәшел аҙна - 2012»гә әҙерләнә
20-29 ғинуарҙа Берлинда 77-се «Йәшел аҙна — 2012» халыҡ-ара агросәнәғәт күргәҙмәһе үтәсәк. Рәсәй делегацияһын (уның составында Башҡортостан вәкилдәре лә бар) быйыл Рәсәй Федерацияһының ауыл хужалығы министры Елена Скрынник етәкләйәсәк. Башҡортостандың Ауыл хужалығы министрлығынан хәбәр итеүҙәренсә, Берлиндағы халыҡ-ара форумда республиканың ике предприятиеһы үҙ продукцияһын тәҡдим итәсәк. Улар — «Башспирт» һәм Башҡортостан умартасылыҡ һәм апитерапия буйынса ғилми-тикшеренеү үҙәге.
Иҫегеҙгә төшөрәбеҙ, абруйлы форум һөҙөмтәләре буйынса үткән йылда тәҡдим ителгән продукцияның юғары сифаты һәм бай ассортименты өсөн Башҡортостан Республикаһы Хөкүмәте һәм БР Ауыл хужалығы министрлығы «Йәшел аҙна» ойоштороусыларының махсус бүләктәренә лайыҡ булғайны. Шулай уҡ Башҡортостандың Ауыл хужалығы министрлығы, «Башҡортостан Умартасылыҡ һәм апитерапия буйынса ғилми-тикшеренеү үҙәге» дәүләт учреждениеһы, «Башспирт» асыҡ акционерҙар йәмғиәте, «Бәләбәй һөт комбинаты» асыҡ акционерҙар йәмғиәте, Башҡорт дәүләт аграр университетының биология, умартасылыҡ һәм һунарсылыҡ кафедраһы Рәсәй экспозицияһында әүҙем ҡатнашҡаны өсөн «Йәшел аҙна» халыҡ-ара күргәҙмәһенең иҫтәлекле миҙалдары менән бүләкләнгәйне.
Бына инде 16 йыл дауамында Рәсәй Берлин күргәҙмәһендә ҡатнаша, ауыл хужалығы өлкәһендәге инновацион технологияларын, проекттарын, иң яҡшы милли аҙыҡ-түлек тауарҙарын тәҡдим итә. Рәсәй экспозициялары ғәҙәттә 6000 квадрат метр майҙанлы айырым павильон биләй. 2011 йылда 140 инвестицион проект тәҡдим ителгән.
Күргәҙмә сиктәрендә 300-ҙән ашыу симпозиум, семинар, форум, комитет ултырышы үткәреү планлаштырыла. 2012 йылда «Йәшел аҙна» халыҡ-ара күргәҙмәһендә донъяның төрлө илдәренән 415000 кеше ҡатнашасаҡ, тип фаразлай ойоштороусылар. Быйыл күргәҙмәлә ҡатнашыу өсөн 1635 ойошма заявка биргән. Үҙ экспозицияларын 40 илдән рәсми делегациялар тәҡдим итәсәк.


text:
Шанхайҙан осҡан самолет әлегә «Өфө» аэропортында ҡала
Шаршамбы кис «Өфө» аэропортына төшкән «Люфтганза» авиакоманияһының самолеты әле һаман тәғәйен еренә осмаған. Boeing-747 судноһында Шанхайҙан Франкфуртҡа юлланған пассажирҙар (ә улар бортта 311 кеше булған) төндө Өфө аэропортында үткәргән. Уларҙы халыҡ-ара терминалдың өсөнсө ҡатында һәм эске авиалиниялар терминалының транзит залында урынлаштырғандар, рейсын көтөп, улар әле лә шунда ҡала.
«Башинформ» агентлығына «Өфө» халыҡ-ара аэропорты» асыҡ акционерҙар йәмғиәтенең йәмәғәтселек менән бәйләнештәр буйынса әйҙәүсе белгесе Таһир Мөхәмәтшиндың хәбәр итеүенсә, пассажирҙарға эсемлектәр һәм йылы аш бирелгән. Ремонт мәсьәләһен хәл итеү өсөн төнөн «Люфтганза» авиакомпанияһының техниктары килгән. Әлеге ваҡытта улар килеп тыуған хәлдең сәбәптәрен асыҡлай.
Хәтерегеҙгә төшөрәйек, Башҡортостан территорияһы аша үтеп барған Boeing-747 салонда төтөн таралыуы арҡаһында кисекмәҫтән «Өфө» аэропортына төшөүҙе һорай. Был урындағы ваҡыт менән 19.32-лә була. Самолет имен-һау Башҡортостан еренә төшә. Пассажирҙарҙың береһенә лә медицина ярҙамы талап ителмәй. Ситуацияны республика Президенты шәхси контроленә ала.
Ваҡиғалар үҫеше тураһында «Өфө» аэропортынан алынған сираттағы яңылыҡтарҙа уҡығыҙ.


text:
Сәсеү кампанияһына һуңғы әҙерлектәр бара
Республиканың ауыл хужалығы предприятиелары сираттағы сәсеү кампанияһына һуңғы әҙерлектәрен тамамлай. Был көндәрҙә күп муниципаль райондарҙа агрономик конференциялар үтә, уларҙа яҙғы баҫыу эштәре стратегияһы һәм тактикаһы билдәләнә. Ауыл хужалығы министрлығы белгестәре быйылғы кампанияны һауа шарттарын һәм агротехник сроктарҙы иҫәпкә алып үткәреү буйынса рекомендациялар бирә. Техниканың әҙерлеге, сәсеү майҙандары структураһы, минераль ашламаларҙың күпме булыуы аныҡлана.
БР Ауыл хужалығы министрлығы матбуғат хеҙмәтенән хәбәр итеүҙәренсә, Ауырғазы, Ҡыйғы, Күгәрсен, Шишмә, Саҡмағош, Шаран, Дәүләкән һәм Миәкә райондарында агрономик кәңәшмәләр үтте лә инде. Яҡындағы көндәрҙә республиканың ҡалған райондары аграрийҙары сәсеү стратегияһын тикшерәсәк.


text:
Идёт приём заявок на самые массовые международные олимпиады проекта "Инфоурок"
Для учителей мы подготовили самые привлекательные условия в русскоязычном интернете:
1. Бесплатные наградные документы с указанием данных образовательной Лицензии и Свидeтельства СМИ;
2. Призовой фонд 1.500.000 рублей для самых активных учителей;
3. До 100 рублей за одного ученика остаётся у учителя (при орг.взносе 150 рублей);
4. Бесплатные путёвки в Турцию (на двоих, всё включено) - розыгрыш среди активных учителей;
5. Бесплатная подписка на месяц на видеоуроки от "Инфоурок" - активным учителям;
6. Благодарность учителю будет выслана на адрес руководителя школы.
Подайте заявку на олимпиаду сейчас - https://infourok.ru/konkurs
Международный конкурс по математике «Поверь в себя»
для учеников 1-11 классов и дошкольников с ЛЮБЫМ уровнем знаний
Задания конкурса по математике «Поверь в себя» разработаны таким образом, чтобы каждый ученик вне зависимости от уровня подготовки смог проявить себя.
Конкурс проходит полностью дистанционно. Это значит, что ребенок сам решает задания, сидя за своим домашним компьютером (по желанию учителя дети могут решать задания и организованно в компьютерном классе).
Подробнее о конкурсе - https://urokimatematiki.ru/
Хыялымдағы белем усағы.
Усаҡ – ул йылылыҡ һәм яҡтылыҡ билдәһе. Кемдең генә шул усаҡ янына һыйынаһы, йылылыҡты тояһы килмәй инде. Киләсәктәге мәктәп тә ошондай йылы усаҡ кеүек балҡып, үҙенә тартып торорға тейештер. Шул мәктәп, унда белем алған уҡыусыларҙың, уҡытыусыларҙың эшмәкәрлеге тураһында һеҙгә лә һөйләп үтмәксемен. Был минең хыялым ғына…, шулай ҙа , тыңлағыҙ.
Мәктәп бинаһы экологик таҙа материалдан төҙөлгән, һәр ҡаты үҙенә күрә бер төрлө геометрик фигураға, ә түбәһе астрономик обсерваторияға оҡшаған. Мәктәпкә килгән һәр кешене робот-ҡарауылсылар ҡаршылай. Улар мәктәптең тыныслығы, балалар иҫәнлеге һағында тора. Бер ниндәй наркотик, зыянлы әйберҙәр мәктәпкә үтеп инмәйәсәк. Мәктәптең эсе зауыҡ менән биҙәлгән, стеналар бик асыҡ төҫтә түгел, әммә күңелгә ятышлы буяуҙарға буялған. Һәр кабинет ишеге алдында ыҡсым ғына компьютер эленеп тора. Уҡытыусы компьютерҙы киләһе дәрескә көйләй, тауышһыҙ ғына ишектәр асыла һәм беҙ барыбыҙ ҙа география дәресенә инәбеҙ. Класта һәр кемдең айырым эш урыны, уңайлы креслолар, һәр кемдең алдында сенсорлы компьютер. Стеналарҙа бик ҙур экрандар эленеп тора. Парталар ярым түңәрәк ҡуйылған, ә уртала оҙонса түңәрәк ҙур экран. Уҡытыусы берәй яҡ стеналағы экранды ҡабыҙа, беҙҙең алда бөтә донья картаһы пәйҙә була. Шуныһы мөһим, экрандағы бөтә элементтар ҙа 3D берәмегендә эшләнгән, ә экран үҙе сенсорлы (һиҙемле). Теләгән уҡыусының яҡын килеп, экрандағы берәй ил, ҡала, диңгеҙ һүрәтенә баҫып уның тураһында тағы ла тулыраҡ мәғлүмәт алып, белемен арттырырға мөмкинселеге бар. Кабинетта аудо, видеоматериалдар ҙа бик күп. Экранда барған фильмды теләгән урында туҡтатып, предмет һүрәтен ҙурайтып, яҡынайтып, хатта, тотоп ҡарарға ла мөмкинселеге бар. Предмет аша бәйләнешле уҡытыу ҙа ҡаралған. Берәй ҡала һүрәтенә төртөп уның тарихы, экономикаһы, үҫеше менән танышып, ниндәйҙер төҙөлөш проектын ҡабул итеүҙә лә ҡатнаша алабыҙ. Ҡаланың иҫтәлекле урындары буйлап вертуаль экскусияға сығабыҙ. Икенсе яҡтағы экранды ҡабыҙып, ошо ҡалала уҡыған уҡыусылар менән бәйләнешкә инәбеҙ. Улар менән берәй уйын-викторина ла үткәрәбеҙ. Беҙ бер–нисә телде яҡшы белгәнлектән, аралашыу еңел, дуҫтарса үтә. Һәр кемгә үҙенең теләген әйтеп, ҡарашын иҫбатларға мөмкинселек бар. Уҡытыусы урталағы оҙонса түңәрәк экранды ҡабыҙғас, унда ысын диңгеҙ хасил була. Диңгеҙ аҫтындағы үҫемлек, уны биләгән балыҡтар доньяһы менән яҡындан танышыу үҙе бер мөғжизә бит…
Минең хыялымдағы биология кабинетына ла күҙ һалып китәйек әле. Унда эксперимент үткәреү дәресе бара, ти. Эксперимент өсөн әйберҙе доньяның теләһә ҡайһы еренә заказ биреп алдырырға була. Ул тиҙ арала беҙгә килтереп еткерелә. Мәҫәлән, Ҡыҙыл диңгеҙ ҡыҫалаһын тикшерәбеҙ. Электрон микроскоп аша ҡыҫаланың тән төҙөлөшөн ҡарайбыҙ, уны өйрәнгән белгестәр менән әңгәмәләшәбеҙ, бәхәсләшәбеҙ, экранда диңгеҙ аҫтында гиҙәбеҙ.
Ә әҙәбиәт дәрестәрендә уҡыусылар яҙыусы, уның әҫәре менән генә танышып китмәй, әле иҫән булған яҙыусылар менән экран аша әңгәмәләшә, уҡыған әҫәрҙәре тураһында фекерен әйтә, яҙыласаҡ әҫәрҙәре тураһында белешеп, уның сюжетын билдәләүҙә лә ҡатнашлыҡ күрһәтә алалар.
Шулай итеп, һәр дәрестә бала яңылыҡ асыуҙа үҙе ҡатнаша, үҙен-үҙе үҫтерә, киләсәк профессияһын күҙаллай, хатта билдәләй ҙә ала. Мәктәпкә бала 5-10 килограмлы сумка аҫып түгел, ә китапсыҡ – компьютер менән йөрөй. Унда балаға кәрәкле булған бөтә мәғлүмәт тә бар. Баланың белемен баһалап ҡуйылған балдар теҙмәһе лә ошо китапсыҡта. Бындай мәктәптә уҡыусыларҙың белемдәре нисек баһалана икән тиһегеҙме?... Һәр яңы тема аҙағында тест үткәрелә. Тест өс баҫҡыстан тора: еңел (уйын формаһында), уртаса (яуаптың бер-нисә төрө бирелгән), ауыр (төплө белем талап итә). Ниндәй баҫҡыстан башлап тест үтеүен уҡыусы үҙе билдәләй. Компьютер уҡыусының белемен түбән баһалай икән, тимәк , был тема өҫтөндә тағы ла эшләргә, ҡабатлап тест үтергә кәрәк буласаҡ. Бына шулай…. Дәрес оҙонлоғо был мәктәптә билдәләнмәгән, әммә ул көндөҙгө икегә тиклем барырға тейеш. Уҡыусы бер көндө ике–өс дәрестә генә лә була ала, ә иртәгеһен икенсе фәнде өйрәнәсәк. Был фән уның өсөн бик тә ҡыҙыҡлы икән, ул көнө буйы ошо фән менән генә шөғөлләнә ала. Әгәр бала арыһа, дәрестән теләгән ваҡытта бер ҡаршылыҡһыҙ сыға, үҙенә оҡшаған урында ял ваҡытын үткәрә ала: кафелә ултыра, тренажер залында күнекмәләр яһай, дуҫтары менә , кәрәк икән , психолог менән аралаша ала. Был мәктәптә уҡыусылырҙың ялын файҙалы ойоштороу өсөн бөтә шарттар ҙа булдырылған, хатта, айырым белгестәр ҙә эшләй.
Сәғәт икенән һуң уҡыусылар үҙҙәре ҡыҙыҡһынған фән буйынса түңәрәктәрҙә белемдәрен арттыралар. Һүрәт төшөрөү студияһын ҡарап китәйек. Шулай уҡ һәр бала алдында компьютер, стеналарҙа ҙур экрандарҙа һүрәттәр алмашынып тора. Класта көйләнгән мольберттар. Студияла шөғөлләнеүсе һүрәтте ҡайҙа : киндер туҡымала, ҡағыҙҙа, экранда төшөрәсәген үҙе хәл итә. Уларҙың буяу ҡәләмдәре бик ҡыҙыҡлы, ябай ҡәләмгә оҡшаған, тик унан йыуаныраҡ. Ҡәләм программалаштырылған, тылсымлы таяҡмы ни...
Минең хыялымдағы мәктәптә уҡытыусылар уҡыусыларҙың эшен ойоштора, һәр балаға шәхсән ярҙам күрһәтә, координатор ролен үтәй. Уҡытыусының төп бурысы: уҡыусыны универсаль уҡыу эшмәкәрлегенә, үҙ аллы белем алырға өйрәтеү. Киләсәктә белем йорто, белем усағы бына шулай булһын ине тип хыялланам мин. Бындай белем йортонда изгелекле мөнәсәбәт хөкөм һөрәсәк, тәртипле, тырыш, белемле, киләсәккә йүнәлтелгән уҡыусылар уҡый, үҙ эшен яратып башҡарған юғары белемле уҡытыусылар эшләйәсәк. Шулай булырына ышанам, сөнки донья үҙгәрә, алға бара.
Мин – киләсәк тормоштоң уҡытыусыһымын.
Киләсәк тормошта белем алыу барышы нисегерәк булырға тейеш һуң? Белемле кеше ниндәй булырға тейеш? Уйлап ҡараһаң, ябай ғына һорауҙар кеүек… Белемле кеше булыу өсөн күп уҡырға кәрәк, шул етә түгелме ни? Бөгөнгө көндә мине ошо һорауҙар борсой, сөнки мин дә бит тормош юлына аяҡ баҫып, үҙ юлымды һайлар алдында торам. Минең хыялым – уҡытыусы булыу, белемле, тәртипле, үҙ илен, үҙ телен хөрмәт иткән шәхес тәрбиәләү. Бөгөнгө көндә мәктәптә белем биреүгә күберәк, ә тәрбиә эшенә ваҡыт әҙерәк бүленгән, тип әйтһәм дә яңылыш булмаҫ. Уҡытыусы менән уҡыусы араһындағы мөнәсәбәт тә оҡшап етмәй. Һәр кем үҙен генә ҡайғыртып, үҙе өсөнгенә эшләй кеүек . Уҡытыусы үҙенең планын үтәй, ә уҡыусы яҡшы билдә өсөн уҡый. Алда нимә булыры бер кемгә лә ҡыҙык түгел кеүек. Киләсәктә, мин эшләйәсәк мәктәптә, улай булмаясаҡ. Мин һәр балаға айырым иғтибар бүлеп, уның һәләтенән сығып эш итәсәкмен. Мәктәптә бала үҙен ҡыҙыҡһындырған һорауҙарға яуап алыу өлкәһендә эшләргә тейеш, ә уҡытыусы - ярҙамсы, кәңәшсе, яйға һалыусы булырға тейеш. Шулай уҡ уҡытыусы баланың дуҫы ла булыу бик мөһим. Ысын дуҫыңа ғына бит серҙәреңде асып, ҡайғы хәсрәттәреңде һөйләп була. Ысын дуҫ ҡына кәңәш бирә ала, һинең хистәреңдән көлмәй, һине кәмһетмәй. Әгәр ҙә һине мәктәптә шундай ысын дуҫың көтөп тора икән, ниңә шунда ашыҡмаҫҡа, шулай бит… Бөгөнгө көндә бер уҡытыусыға 25 бала йөкмәтеп ҡуйыу, дөрөҫ тә түгел. Минеңсә, класта 10 уҡыусынан да артыҡ булырға тейеш түгел. Шул ваҡытта ғына уҡытыусы менән уҡыусы аралашып, кәңәшләшеп эшләй ала. Үҙ эшен яратҡан, предметын һәйбәт белгән, юғары белемле, алдынғы ҡарашлы , изге күңелле уҡытыусы ғына киләсәктә белемле кеше тәрбиәләй ала. Белемле кешеләр күп икән, тимәк, илебеҙ ҙә алға киткән, үҫешкән ил. Тик үҫешкән илдә генә белем алыу өсөн бөтә шарттар ҙа булдырыласаҡ. Мин - шул илдең буласаҡ уҡытыусыһымын.
Муниципальное бюджетное общеобразовательное учреждение
«Кадетская школа №2» городского округа город Салават республики Башкортостан
Республиканский конкурс сочинений
“Образование будущего”
Выполнил: ученик 9 класса Нафиков Артур
Руководитель: учитель башкирского языка и литературы Хисамиева Райля Галиахметовна
Салават - 2016
Самые низкие цены на курсы профессиональной переподготовки и повышения квалификации!
Предлагаем учителям воспользоваться 50% скидкой при обучении по программам профессиональной переподготовки.
После окончания обучения выдаётся диплом о профессиональной переподготовке установленного образца (признаётся при прохождении аттестации по всей России).
Обучение проходит заочно прямо на сайте проекта "Инфоурок".
Начало обучения ближайших групп: 18 января и 25 января. Оплата возможна в беспроцентную рассрочку (20% в начале обучения и 80% в конце обучения)!
Подайте заявку на интересующий Вас курс сейчас: https://infourok.ru/kursy


text:
Губернаторҙар күрһәтеү тураһында закон икенсе уҡыуҙан үтте
Дәүләт Думаһы икенсе уҡыуҙа губернаторҙарҙы һайлауҙың (тәғәйенләүҙең) яңы тәртибе тураһында закон проектын ҡабул итте. РФ Президентының закон сығарыу инициативаһын 351 депутат хупланы, 52-һе "ҡаршы" тауыш бирҙе.
Закон проекты төбәк парламентына һайлауҙарҙа иң күп тауыш йыйған сәйәси партияларҙың РФ субъектының юғары етәксеһе вазифаһына кандидаттар күрһәтеү хоҡуғын нығыта. Партия кәмендә өс альтернатив кандидатура тәҡдим итергә тейеш, дәүләт башлығы уларҙан береһен һайлап ала (Президентҡа уйлауға 30 көн бирелә). Өс кандидатураны ла кире ҡаҡҡан осраҡта сәйәси партия ҡабаттан Президент элек ҡарамаған өс кандидатуранан тәҡдим индерә ала. Әгәр инде партия ағзалары, инициатива күрһәтмәй, губернаторлыҡҡа кандидаттар күрһәтеү хоҡуғы менән файҙаланмаһа, дәүләт башлығы мәсьәләне үҙ аллы хәл итә һәм РФ субъектының Закондар сығарыу Йыйылышына үҙ кандидатураһын индерә.
Закон проекты губернаторлыҡҡа кандидаттарға талаптар ҙа ҡуя. Хөкөм ителгән, суд ҡарары буйынса иректән мәхрүм итеү урындарында тотолған, тикшереү аҫтына алынған, юридик хоҡуҡһыҙ йәки сикләнгән юридик хоҡуҡлы граждандар, шулай уҡ дәүләт һәм башҡа төрлө закон менән һаҡланған сер булып торған мәғлүмәттәргә инергә рөхсәт алыу процедураһын үтеүҙән баш тартҡан граждандар губернаторлыҡҡа кандидат була алмай.


text:
Шәмбе көнө барығыҙ ҙа өмәгә!
26 сентябрҙә Өфөлә ҡаланы санитар таҙартыу һәм төҙөкләндереү буйынса дөйөм ҡала өмәһе үтәсәк. Баш ҡала хакимиәте өфөләрҙе урамдарҙы генераль йыйыштырыуҙа әүҙем ҡатнашырға саҡыра.
Хәтерегеҙгә төшөрәбеҙ, 10 сентябрҙән 10 октябргә тиклем Өфөлә ҡала территорияһын санитар таҙартыу, төҙөкләндереү һәм йәшелләндереү буйынса айлыҡ иғлан ителгән. Был акция Республика көнө алдынан ойошторолған.
Санитария айлығында муниципаль хеҙмәттәр, сәнәғәт предприятиелары, ойошмалар, учреждениелар, уҡыу йорттары коллективтары, битараф булмаған һәм яуаплылыҡ тойған бөтә өфөләр ҡатнаша.
Айлыҡтың уҙған ике аҙнаһында байтаҡ эштәр башҡарылды. Һәр аҙнаның аҙағында ҡалала санитар йомалар үткәрелә.


text:
Төбәктә ҙур инвесторҙар менән өҫтөнлөклө инвестиция проекттарын ғәмәлгә ашырыуҙы тикшерҙеләр
ӨФӨ, 2016 йыл, 6 апрель. /«Башинформ» мәғлүмәт агентлығы, Галина Бахшиева/.
Башҡортостандың иҡтисади үҫеш министры Сергей Новиков Күмертау биләмәһендә һәм Благовар районында өҫтөнлөклө инвестиция проекттарын тормошҡа ашырыусы республиканың ҙур инвесторҙары менән бер нисә эшлекле осрашыу үткәрҙе. Инвестиция проекттарын бойомға ашырыу барышын тикшереүҙә республиканың Иҡтисади үҫеш министрлығы вәкилдәре, Күмертау һәм Благовар районы хакимиәттәре башлыҡтары ла ҡатнашты.
«Сигма» холдинг компанияһының генераль директоры Александр Махров менән осрашыуҙа Күмертау биләмәһендәге Маячный ауылында май экстракциялау заводы төҙөлөшө барышы тикшерелде. Инвестор дүрт этапта бер нисә етештереү цехын, транспорт-логистика компанияһын һәм элеваторҙы үҙ эсенә алған комплекслы объект төҙөргә ниәтләй. Инвестицияларҙың дөйөм күләме — 6 миллиард һумдан ашасаҡ. Яңы проект 600-ҙән ашыу кешене эшкә урынлаштырырға мөмкинлек бирәсәк.
«Знаменский СГЦ» һәм «Эксима-Агро» яуаплылығы сикләнгән йәмғиәттәренең генераль директоры, «АВК «Эксима» ябыҡ акционерҙар йәмғиәте генераль директорының беренсе урынбаҫары Елена Климова менән Благовар районында заманса селекция-генетика үҙәге һәм ҡатнаш аҙыҡ цехы төҙөү буйынса проекттар ҡаралды. Һалынған аҡсаның суммаһы 2,5 миллиард һумдан ашыу тәшкил итәсәк. 100-ҙән ашыу эш урыны барлыҡҡа киләсәк.
Шул уҡ көндә инвесторҙар республика Хөкүмәте Премьер-министры Рөстәм Мәрҙәнов менән осрашты. Яҡтар республиканың агросәнәғәт комплексына артабан инвестициялау һәм төбәктең ауыл хужалығы етештереүселәренә дәүләт ярҙамын йүнәлтеү мөмкинлектәрен тикшерҙе, тип хәбәр иттеләр Башҡортостан Иҡтисади үҫеш министрлығының матбуғат хеҙмәтендә.


text:
Төбәктә «Сулпылар» республика телевизион конкурсына һайлап алыу туры тамамлана Фото: vk.com/sulpilar
Төбәктә «Сулпылар» республика телевизион конкурсына һайлап алыу туры тамамлана
Төбәктә «Сулпылар» республика телевизион конкурсына һайлап алыу туры тамамлана Фото: vk.com/sulpilar
ӨФӨ, 2016 йыл, 25 февраль. /«Башинформ» мәғлүмәт агентлығы, Гөлфиә Акулова/.
5 мартта «Сулпылар» республика телевизион конкурсына сираттағы һайлап алыу туры тамамлана. Ул интернет селтәрендә бара. Башҡорт йәки татар телдәрендә йырҙар төшөрөлгән видеояҙмалар «Бәйләнештә» конкурстың рәсми төркөмөндә ҡабул ителә.
Бәйгелә биш йәштән 15 йәшкәсә балалар ҡатнаша ала. Ойоштороусылар әйтеүенсә, ҡатнашыусы баһалама ағзаларына бер генә йыр тәҡдим итә. Яҙма конкурстың һайлап алыу туры өсөн махсус төшөрөлгән булырға тейеш (концерттан яҙмалар йәки элек төшөрөлгән клиптар ҡабул ителмәй).
Белешмә. «Сулпылар» республика телевизион конкурсы 1992 йылдан алып үткәрелә. Ошо ваҡыт эсендә унда республиканың төрлө мөйөштәренән меңдәрсә йәш талант ҡатнашты. Күптәр ошонда сәхнәгә юл ярҙы, еңеүселәр Бөтә Рәсәй һәм халыҡ-ара фестивалдәрҙә лауреат исемен яуланы.


text:
Башҡортостан Президенты Ирандың Ҡазандағы Генераль консулы Рәсүл Шаян менән осрашты
1 сентябрҙә Республика йортонда Башҡортостан Президенты Рөстәм Хәмитовтың Иран Ислам Республикаһының Ҡазандағы Генераль консулы Рәсүл Шаян менән осрашыуы үтте. Әңгәмә барышында Башҡортостан менән Иран араһында сауҙа-иҡтисади бәйләнештәрҙе нығытыу мәсьәләләре, шулай уҡ ике яҡ өсөн дә файҙалы булған хеҙмәттәшлек перспективалары ҡаралды, тип хәбәр итә БР Президентының матбуғат хеҙмәте.
Рөстәм Хәмитов Рәсүл Шаянды Башҡортостандағы иҡтисади хәл, сәнәғәт һәм аграр производстволарының үҫеш тенденциялары менән таныштырҙы. Башҡортостан Президенты шулай уҡ республика менән Иран араһындағы мөнәсәбәттәргә баһа бирҙе.
«Беҙҙең тышҡы сауҙа әйләнеше артыҡ ҙур түгел, былтыр уның күләме 70 миллион АҠШ долларынан аҙ ғына ашыуыраҡ тәшкил иткәйне, — тип билдәләне Рөстәм Хәмитов. – Беренсе ярты йыллыҡты беҙ 40 миллион АҠШ доллары самаһы һөҙөмтәләр менән тамамланыҡ, әммә был нигеҙҙә — Башҡортостан тауарҙары экспорты. Ирандан беҙ тауарҙар һатып алмайбыҙ ҙа тиерлек. Беҙгә, әлбиттә, үҙ-ара килешеп эш итеү күләмдәрен арттырыу, уларҙы ике яҡ өсөн дә файҙалы итеү зарур».
Башҡортостан Президенты үҙ-ара сауҙа бәйләнештәрен көйләү маҡсатында Ирандың эшлекле даирә вәкилдәренең республикаға килеүен, һәм Башҡортостан белгестәренең Иранға барыуын ойошторорға тәҡдим итте. Рөстәм Хәмитов Ирандың Генераль консулы иғтибарын республиканың көйләнгән шифахана-курорт системаһына йүнәлтте, һәм уның визиты беҙҙең мөнәсәбәттәрҙе яңы кимәлгә күсерәсәк, тигән ышанысын белдерҙе.
Рәсүл Шаян иҡтисад өлкәһендәге хеҙмәттәшлекте үҫтереүгә әҙер булыуын белдерҙе.
«Мәскәүҙәге беҙҙең илсе менән һөйләшкәндә, ул һеҙгә сәләм әйтергә ҡушты һәм һеҙҙең менән ошо мәсьәләләрҙе тикшерергә тәҡдим итте. Нефть өлкәһендә ике яҡ өсөн дә файҙалы хеҙмәттәшлекте булдырыу бик тә мөмкин», — тип һыҙыҡ өҫтөнә алды Иран Ислам Республикаһының Ҡазандағы Генераль консулы.


text:
Ипотека проценттары кәмей
Башҡортостанда ипотека проценттарын кәметеү буйынса быйыл өҫтәмә субсидиялар бүленәсәк. Бөгөн республика хөкүмәте президиумында ошо хаҡта ҡарар ҡабул ителде. Мәғлүм булыуынса, былтыр Рәсәй хөкүмәте илдең торлаҡ ипотека баҙарын көрсөктән сығарыу буйынса өҫтәмә саралар күргәйне. Шул иҫәптән, ипотека ставкаларын субсидиялау юлы менән 12 процентҡа тиклем кәметте. Хәҙер был проектҡа Республика хөкүмәте лә ҡушылды һәм өҫтәмә рәүештә ипотека кредиты ставкаларын тағы ла 2 процентҡа кәметергә йөкләмә алды.


text:
Башҡортостанда инвалид балаларҙы дистанцион уҡытыу индерелә
Башҡортостанда “Мәғариф” милли проект сиктәрендә инвалид балаларҙы дистанцион уҡытыу буйынса проект үтәлә башланы. Уға ярашлы Рәсәйҙең һәр субьектында компьютер технологиялары һәм Интернет селтәре ярҙамында инвалид балаларҙы дистанцион уҡытыу үҙәктәре асыласаҡ. Республикала был социаль проект баш ҡаланың алтынсы төрҙәге 13-сө махсуслаштырылған дөйөм белем биреү(коррекцион) мәктәп-интернаты нигеҙендә бойомға ашырыласаҡ.
– Был инвалид балаларҙы дистанцион уҡытыу буйынса беренсе республика мәктәбе буласаҡ,– тип һөйләй “Башинформ” агентлығына БР Мәғариф министры урынбаҫары Зөлфиә Әхмәтова. – Белем биреү учреждениеһына майҙандар әҙерләнгән, әле унда ремонт эштәре бара. Яҙ башында Өфөнән һәм уға яҡын райондарҙан һаулыҡтары буйынса мәктәпкә йөрөй алмаған 60 бала өйҙәрендә компьютер ярҙамында шөғөлләнә башлаясаҡ. Баланың төп фәндәрҙе өйрәнеүҙән тыш, йырларға, һүрәт төшөрөргә лә мөмкинселеге буласаҡ. Бындай балаларҙың уҡыуға булған хоҡуҡтары элекке ваҡыт менән сағыштырғанда тулыраҡ үтәләсәк.
Ивалид балаларҙы уҡытыуөсөн средстволар федераль һәм республика бюджетынан бүленә. Зөлфиә Әхмәтова әйтеүенсә, федераль бюджеттан 13 миллион һум, ә республиканан – 10 миллион һум килгән дә инде. Әле компьютерҙар һатып алыу өсөн аукцион иғлан ителгән.
Киләсәктә дистанцион уҡытыуға йәлеп ителгән балалар һаны артасаҡ.
— 2010 йылдың сентябренән дистанцион уҡытыу үҙәгенең бер нисә филиалын асырға ниәтләнәбеҙ, – ти Зөлфиә Әхмәтова. – Бынан тыш, балаларҙы беҙ өйҙә бикләп ултыртып ҡуйырға йыйынмайбыҙ. Уларҙы ҡәҙимге мәктәптәргә килтерәсәкбеҙ, үҙәккә саҡырасаҡбыҙ. Сөнки улар йәшендә аралашыу бик мөһим. Мөмкинлектәре сикләнгән балалар йәмғиәттә йәшәргә тейеш. Был маҡсатта беҙ автобус һатып алғанбыҙ.


text:
Дәүләкән районы игенселәре сәсеүгә сыҡты
Дәүләкән районының дүрт хужалығы яҙғы сәсеүгә төштө. Баҫыуға эре ауыл хужалығы предприятиеларынын тыш, крәҫтиән-фермер хужалыҡтары ла сыҡты. «Аграр традициялар» яуаплылығы сикләнгән йәмғиәте, «Регион-Агро» яуаплылығы сикләнгән йәмғиәте, шәхси эшҡыуар Ғабдрахманов һәм «Рихтер» крәҫтиән-фермер хужалығы өс сорттағы һоло сәсеүҙе башланы.
— 50 мең гектарҙа быйыл иген культуралары сәселәсәк, — тине район хакимиәтенең ауыл хужалығы идаралығы начальнигы Рафаил Әхмәтйәнов. – Сәсеү майҙандары структураһын беҙ мал аҙығы культуралары файҙаһына үҙгәрттек. Мәҫәлән, кукуруз һәм судан үләне плантациялары ярайһы ныҡ — ике тапҡырға тиерлек артасаҡ.
Районда яғыулыҡ-майлау материалдары менән тәьмин итеү буйынса проблема юҡ, ә ашламаларҙы әлегә ни бары 1000 тонна ғына ҡайтарҙыҡ – туплауҙы дауам итәбеҙ.
Ужымды туҡландырғандан һуң ҡайтанан сәсеү мәсьәләһе хәл ителәсәк. Ужым культуралары йәмғеһе 24 мең гектарҙы биләй, ә ҡайтанан сәсеүҙе 8 мең гектарҙа үткәрергә кәрәк.
— Ҡайтанан сәсеүгә иген орлоғо 3,5 мең гектарға етә, — ти Рафаил Әхмәтйәнов. – Ҡалған майҙандарҙы көнбағыш, күп йыллыҡ һәм бер йыллыҡ үләндәр аласаҡ.


text:
Башҡортостанда наркотиктарға ҡаршы көрәш буйынса ҡыҙыу линия ойошторола
ӨФӨ, 2015 йыл, 23 июнь. /«Башинформ» мәғлүмәт агентлығы, Эльмира Сабирова/.
Башҡортостанда наркотиктарға ҡаршы көрәш буйынса ҡыҙыу линия асыла. Уны Халыҡ-ара наркотик матдәләр ҡулланыуға һәм уның законһыҙ әйләнешенә ҡаршы көрәш көнө уңайынан Ғаиләгә, балаларға, йәштәргә социаль-психологик ярҙам күрһәтеү республика үҙәге ойоштора.
26 июндә «Спайс нимә менән хәүефле?» ҡыҙыу линияһы һорауҙарына Наркотиктарҙың әйләнешенә контроллек итеү буйынса федераль хеҙмәттең Башҡортостан идаралығы, 1-се республика наркология диспансеры, Ғаиләгә, балаларға, йәштәргә социаль-психологик ярҙам күрһәтеү республика үҙәге белгестәре яуап бирә.
Шылтыратыуҙар иртәнге сәғәт 11-ҙән 1-гә тиклем 8 (347) 273-09-00 телефондары буйынса ҡабул ителә, тип аңлатма бирҙеләр Башҡортостан Йәштәр сәйәсәте һәм спорт министрлығының матбуғат хеҙмәтендә.


text:
IBM корпорацияһының мәғлүмәт технологиялары Башҡортостан Хөкүмәтендә тәҡдим ителдеФото: Андрей Старостин
IBM корпорацияһының мәғлүмәт технологиялары Башҡортостан Хөкүмәтендә тәҡдим ителде
IBM корпорацияһының мәғлүмәт технологиялары Башҡортостан Хөкүмәтендә тәҡдим ителдеФото: Андрей Старостин
25 июлдә Башҡортостан Хөкүмәтендә социаль хеҙмәттәр эшмәкәрлеген автоматлаштырыу өлкәһендә IBM корпорацияһы тәҡдим иткән ҡарарҙар һәм технологияларҙың презентацияһы үтте.
Презентацияла республиканың бер нисә ведомствоһы – Хеҙмәт һәм халыҡты социаль яҡлау министрлығы, Элемтә һәм киң коммуникациялар министрлығы, Финанс министрлығы, Һаулыҡ һаҡлау министрлығы, Халыҡ мәшғүллеге дәүләт хеҙмәте идаралығы, РФ Социаль страховкалау фондының БР буйынса төбәк бүлексәһе, «БР буйынса медицина-социаль экспертиза баш бюроһы» федераль ҡаҙна учреждениеһы һәм Өфө ҡалаһы ҡала округы хакимиәте вәкилдәре булды.
Республика Хөкүмәте Премьер-министры урынбаҫары Фидус Ямалетдинов билдәләүенсә, социаль өлкәлә мәғлүмәтләштереүҙе үҫтереү – халыҡ өсөн тәҡдим ителгән дәүләт хеҙмәттәре менән файҙаланыу йәһәтенән уңайлылыҡ кимәлен арттырыуҙы күҙ уңында тотҡан мөһим йүнәлеш.
— Социаль өлкәлә инновацияларҙы ҡулланыу артабан дәүләт идаралығы сифатын яҡшыртырға мөмкинлек бирә, кеше капиталы үҫешенә һәм граждандарҙың йәшәү шарттарын яҡшыртыуға йоғонто яһай, — тип һыҙыҡ өҫтөнә алды вице-премьер.
IBM корпорацияһының өлкән вице-президенты Юрген Нойбауэр, компания Башҡортостандың социаль хеҙмәттәре өсөн ҡайһы бер ҡарарҙар тәҡдим итергә әҙер, тип билдәләне. Үҙенең идеяларын ул Евросоюз, Төньяҡ Америка, Австралия һәм Яңы Зеландия илдәрендә уңышлы тормошҡа ашырылған проекттар өлгөһөндә тәҡдим итте.
IBM корпорацияһы составына ингән Curam Software фирмаһының һатыу буйынса директоры Ульрих Кларенбах халыҡ мәшғүллеге һәм һаулыҡ һаҡлау өлкәләре өсөн махсус проект менән таныштырҙы.
Шуны ла билдәләп үтергә кәрәк, Башҡортостандағы Халыҡ мәшғүллеге хеҙмәтенең бөгөнгө сарала ҡатнашыусыларҙың береһе — «Профессиональ мәғлүмәт системалары» компанияһы менән берлектә эшләү тәжрибәһе бар. 1997-2001 йылдарҙа был компания төбәктең Халыҡ мәшғүллеге хеҙмәтенә компьютерҙар, принтерҙар, мебель поставкалау буйынса эштәр башҡарҙы.
Curam Software менән тәҡдим ителгән технологияларҙың әһәмиәте уларҙың универсаль һәм социаль йүнәлтелгән булыуында.


text:
Әрмәнделәр
Әрмәнделәр, ғөбөрлө баҡалар (лат. Bufonidae) — ҡойроҡһоҙ ер-һыу хайуандары ғаиләһе (Anura); ер шарының бөтә өлөштәрендә осрай, күпселектә ҡараңғы, еүеш урындарҙа йәшәй, ыуылдырыҡ һалыу өсөн һыуға килә торған, тәлмәрйенгә ҡарағанда артҡы аяҡтары ҡыҫҡа булған, тәне һөйәлле ер-һыу хайуаны[1] .
Ҡойроҡһоҙ ер-һыу хайуандары ғаиләһендә 300-ҙән артыҡ төр билдәле, Антарктиданан тыш, барлык материктарда ла тереклек итә.
Ҡылыҡһырлама[үҙгәртергә | вики-тексты үҙгәртергә]
Әрмәнделәр баҡаларҙан өҫкө ҡаҙналыҡта тештәре булмаүы, ҡыҫҡа аяҡтары, киң ауыр кәүҙәһе, күп һөйәлле мөгеҙләнгән ҡорө тиреһе менән айырылып тора. Башының төп өлөшөндә зәһәр эҫле майлы сыйыҡса бүлеп сығара торған симметрияле урнашкан бөрө һымаҡ 2 төйөр (ҡалаҡ өҫтө биҙҙәре) бар, был шыйыҡса башҡа хайуандар өсөн ағыулы. Ағыу — әрмәнделәр өсөн берҙән бер һаклыныу сараһы, шыйыҡса биҙгә баҫкас ҡына бүленеп сыға, шунлыҡтан улар уны үҙҙәрен йыртҡыс тотып алғас ҡына ҡуллана. Гөбөрлө баҡалар әкрен хәрәкәт итә. Бармаҡтары өлөшсә элпә менән тоташҡан артҡы аяҡтары ярҙамында йыш ҡына ергә йәки урман түшәлмәһенә күмелә.
Тереклек урыны һәм туҡланыуы[үҙгәртергә | вики-тексты үҙгәртергә]
Әрмәнделәр асыҡ урындарҙа, йылға тугайҙарында, һирәкләнгән урмандарда, йыш ҡына торак пункттарҙа осорай. Һоры әрмәнде тәлмәйендән кескенәлеге менән айырыла (оҙонлоғо 70-75 мм, инә әрмәнделәр 140 мм-ға ҡәҙәр). Арҡаһы һоро-һарғылтлт йәшел төҫтә (йәшелдән ҡоңгорт төҫкә ҡәҙәр) ҡараңғы таптар менән ҡапланған, артҡы аяҡ бармаҡтарында парһыҙ төйөрҙәр бар. Тиреһе мөгөҙләнгән, ҡапшап ҡарауга ҡоро.
Далаланған райондарҙа иң күп һандағы төп амфибия төрҙәренән һанала. Ғәҙәттә, төнгө һәм кис йәшәү рәүешен алып бара. Парлашыу осоронда ата әрмәнде яңғырауыҡлы көйлө тауыш сығара. Ыуылдырыҡ сәсеү ваҡыты апрель аҙағынан май аҙағына ҡәҙәр дауам итә. Инә әрмәнде 13 меңгә ҡәҙәр йомортҡа һала. Үҫеш ваҡыты (ыуылдырыҡ барлыҡҡа килеүҙән йәш баҡаға ҡәҙәр) 50-60 көн. Һыулыҡтан ҡоро ергә баҡаларҙың күпләп сығыуы көндөҙгө ямғырҙанн һуң, дымлы көндә күҙәтелә. Нигеҙҙә бөжәктәр менән туҡлана.
Һоро әрмәнделәр урмандарҙа тереклек итә. Был төр бакҡалар эрерәк (оҙонлоғо 80 мм-ҙан артыҡ, инәләре ҡайһы ваҡыт 200 мм-ға ҡәҙәр), өҫкө яғы һоро-көрән, аҫҡы яғы тоноҡ аҡ төҫтә. Барлыҡ ерҙә дә тейәрлек аҙ һанда, урман-дала зонаһында һирәк осорай. Көндөҙөн ояларында, ярыҡтарҙа, урман түшәлмәһендә йәшеренеп, төнгө һәм кис йәшәү рәуеше алып баралар. Апрель аҙағы — май башында, һыу температураһы 10 °C ҡа яҡынлашкандан һуң үрсеү башлана. Инә әрмәнделәр һыу үҫемлектәренә бау һымаҡ ике рәткә урнашҡан 1200-6800 йомортҡа һала. Йәш баҡалар ҡоро ергә июль башында сыгалар. Умырткаһыҙ ваҡ хайуандар − себендәр, эре бызылдауыҡтар һәм май ҡуңыҙҙары менән туҡлана. 15 йылдан (тәбиғәттә) 30 йылға ҡәҙәр йәшәй.
Иҫкәрмәләр[үҙгәртергә | вики-тексты үҙгәртергә]
- ↑ Терминологический словарь по зоологии. Русско-башкирский и башкирско-русский (Т. Г. Баишев, 1952)
Сығанаҡ[үҙгәртергә | вики-тексты үҙгәртергә]
- Татар энциклопедияһы (тат.)


text:
Фото:
Өфөлә китаптарҙы реставрациялау үҙәге барлыҡҡа килде
Фото:
Башҡортостан Республикаһының Әхмәтзәки Вәлиди исемендәге Милли китапханала консервация һәм реставрация үҙәге ойошторолдо, хәҙер ул кәрәкле ҡорамалдар менән менән йыһазландырыла, китап ҡомартҡыларын яңыртыу буйынса эштәр тулы көйҙә бара.
Китапхана фондтарында 1830 йылдан алдараҡ сыҡҡан меңдән ашыу китап һаҡлана. Улар араһында, атап әйткәндә, Дашков коллекцияһы бар, тап унан республиканың төп китапханаһы башлана. Был китаптар уҡыу өсөн түгел, ә һаҡланыу өсөн тәғәйенләнгән һәм тәү сиратта яңыртыласаҡ. Китап ҡомартҡыларының күптәре ваҡыт менән боҙолған. Ҡайһы бер әйберҙәрҙе ябай реставрациялау менән юлы менән генә тергеҙеп булмай. Ысынында иһә, китаптарҙы баҫылып сыҡҡан хәленә килтерергә кәрәк. Бының өсөн айырым шарттар һәм ҙур средстволар кәрәк. Әлегә улар етерлек түгел.
Тулы профессиональ реставрация билдәле техникалар, ҡорамалдар, бина, кадрҙар талап итә. Бүлек менән Мөнирә Фаттахова мөдирлек итә. Ул профессиональ полиграфсы, тәжрибәле ойоштороусы. Китап төпләүсе Наталья Федорова менән бергә Китапханалар фондын булдырыу милли программа сиктәрендә Санкт-Птербургта реставрациялаусылар курсын тамамланы. Ике ҡатын да үҙҙәре өсөн яңы эшкә ҙур дәрт менән тотондо. Республикала алдан бер ҡасан да булмаған үҙәкте ҡорамалдар менән комплектациялау – ҡорамалдар һатып алыу, бинаны әҙерләү өсөн ойоштороу-техник саралар планы әҙерләнгән.


text:
Автомобилдәрҙе утилләштереү пунктына алып барыуға субсидиялар 5000 һумдан артмай
Рәсәй Федерацияһы Хөкүмәте, эксперимент үткәреү сиктәрендә, сауҙа ойошмаларының сафтан сыҡҡан автотранспорт сараларын утилләштереү пунктына алып барғанда килеп тыуған сығымдарын ҡаплауға федераль бюджеттан субсидиялар биреү ҡағиҙәләрен раҫлау тураһында ҡарар ҡабул итте.
Хәтерегеҙгә төшөрәбеҙ, эксперимент утилләштереүгә тапшырылған сафтан сыҡҡан иҫке автомобиль урынына яңы автотранспорт сараһын һатып алыуҙы стимуллаштырыуға йүнәлтелгән.
РФ Хөкүмәте матбуғат хеҙмәтенән хәбәр итеүҙәренсә, раҫланған ҡағиҙәләргә ярашлы, утилләштереү пуктына алып барылған бер автотранспорт сараһына субсидия күләме 5000 һумдан ашмаҫҡа тейеш. Субсидиялар сауҙа ойошмаларына ай һайын бирелә.


text:
Фото:
Корея Өфөлә яҡтылыҡ-диодлы лампалар етештерәсәк
Фото:
Өфөлә яҡтылыҡ-диодлы лампалар етештереү буйынса берлектәге Корея-Рәсәй предприятиеһы ойоштороласаҡ. Башҡортостан етәкселеге алдында тейешле килешеүгә дүшәмбе көндө Корея Республикаһы һәм Башҡортостан Республикаһының Иҡтисади үҫеш министрлығы ҡул ҡуйҙы.
Был проектҡа Корея Республикаһы бер нисә тиҫтә миллион һум инвестицияларға әҙер. Күҙалланыуынса, завод йылына 80 миллион яҡтыртҡыс сығарасаҡ һәм өс мең самаһы яңы эш урыны булдырырға мөмкинлек бирәсәк. Яҡтыртҡыстар сәнәғәттә лә, торлаҡ-коммуналь хужалыҡта ла файҙаланыласаҡ.
Дүшәмбелә үк Республика Йортонда Башҡортостан Президенты Рөстәм Хәмитовтың Корея Республикаһы Хөкүмәтенең Урта һәм бәләкәй бизнес идаралығы начальнигы Ким Донг Сун етәкселегендәге Корея Республикаһы Хөкүмәте делегацияһы менән осрашыуы үтте.
Осрашыуҙан һуң хәбәрселәр менән аралашҡанда Ким Донг Сун әфәнде яҡтылыҡ-диодлы индустрияның һуңғы йылдарҙа Корея Республикаһында ҙур үҫеш алыуын билдәләне.
— Беҙҙең ватаныбыҙ тәбиғәт ресурстарына ярлы, һәм был беҙҙе юғары технологиялар өлкәһендә эшләргә мәжбүр итә, — тине ул. –Үҙебеҙҙең яңы инвестиция проектын тормошҡа ашырыу өсөн беҙ Башҡортостанды нигеҙҙә республиканың географик яҡтан уңайлы ерҙә урынлашыуы арҡаһында һайланыҡ. Бынан яҡтылыҡ-диодлы яҡтыртҡыстарҙы бөтөн Рәсәйгә таратыуы уңайлы.
Ҡул ҡуйылған килешеү – Башҡортостан һәм Корея Республикаһы араһында хеҙмәттәшлек өлкәләрен киңәйтеүгә беренсе аҙым. Ошоға тиклем беҙҙең республика менән был ил араһындағы иҡтисади бәйләнештәр насар үҫешкән ине. Ләкин, Башҡортостан Президенты Рөстәм Хәмитов фекеренсә, беҙҙә бергәләп эшләрлек өлкәләр байтаҡ. Бәләкәй тоннажлы нефтехимия, машиналар эшләү, нефть ятҡылыҡтарын һәм ҡаты файҙалы ҡаҙылмаларҙы эшкәртеү өлкәһендә хеҙмәттәшлектең перспективалы булыуы бар. Корея яғы ошо тармаҡтарҙа ла берлектәге предприятиелар ойоштороу менән ҡыҙыҡһына.
Рөстәм Хәмитов һүҙҙәренсә, республика етәкселеге бөгөн Башҡортостанға Рәсәйҙең инвестициялар йәлеп итеү буйынса иң күркәм төбәге имиджын булдырыуҙы хәстәрләй, һәм шуға ла Корея инвесторҙарына беҙҙә эшләү өсөн мөмкин тиклем уңайлы шарттар булдырыласаҡ.


text:
Башҡортостан юлдаш телевидениеһы тапшырыуы «Көмөш ҡаурый-2013» Халыҡ-ара журналистар конкурсы финалына сыҡты
Башҡортостан юлдаш телевидениеһының «Көндәлек» мәҙәни-мәғариф тапшырыуы «Көмөш ҡаурый-2013» XII Халыҡ-ара журналистар асыҡ ижади конкурсының финалына сыҡты.
«Көндәлек» тапшырыуының авторы – БР-ҙың атҡаҙанған матбуғат һәм киң мәғлүмәт хеҙмәткәре, Шәһит Хоҙайбирҙин исемендәге премия лауреаты, филология фәндәре кандидаты Рәшиҙә Мәһәҙиева Ҡырымға тантаналы сараға саҡырылған.
Башҡортостан юлдаш телевидениеһында «Көндәлек» икенсе миҙгел генә барыуына ҡарамаҫтан, ул иң популяр проекттарҙың береһе булып өлгөрҙө.
- Тапшырыу үҙен башҡорт теле дәресе итеп күрһәтә, ундағы «уҡыусылар» — төрлө йәштәге һәм төрлө һөнәргә эйә булыусы кешеләр контроль эш яҙалар. Алып барыусы Фәрхәт Ғәйнетдинов уҡытыусы ролендә сығыш яһай. Үҙенсәлекле ярышта «класташтарға» райондың арҙаҡлы кешеләре ярҙам итә, — тип һөйләй тапшырыуҙың авторы Рәшиҙә Мәһәҙиева.
Быйыл «Көмөш ҡаурый» конкурсында 13 ил журналистары ҡатнашты – Әрмәнстан, Белоруссия, Грузия, Испания, Ҡаҙағстан, Ҡырғыҙстан, Латвия, Польша, Рәсәй, АҠШ, Үзбәкстан, Украина һәм Эстониянан. Барлығы 700-ләгән медиа эш ебәрелгән, жюри ағзалары уларҙың араһынан 80 финалға сығыусыны һайлап алған.


text:
Фото:
Башҡортостан Президенты Рөстәм Хәмитов БР буйынса эске эштәр министры Игорь Алешин менән осрашты
Фото:
Йәкшәмбе, 3 апрелдә, Башҡортостан Президенты Рөстәм Хәмитов Башҡортостан Республикаһы буйынса эске эштәр министры, полицияның генерал-лейтенанты Игорь Алешин менән осрашты.
Игорь Алешин төбәк министрҙары араһында тәүгеләрҙән булып ҡайтанан аттестация үтте һәм БР буйынса Эске эштәр министрлығы етәксеһе вазифаһына яңы дәрәжәлә — полицияның генерал-лейтенанты булараҡ тәғәйенләнде.
Республика башлығы Игорь Алешинды был ваҡиға айҡанлы ҡотланы һәм министрлыҡ етәксеһенә, әлеге ваҡытта Эске эштәр министрлығы системаһында барған үҙгәртеп ҡороуҙар берүк ведомство эшмәкәрлеген көсһөҙләндермәһен һәм кешеләр хәүефһеҙлеген тәьмин итеүҙә сағылмаһын, тигән бурыс ҡуйҙы.
Игорь Алешин Рөстәм Хәмитовҡа күптән түгел булып үткән Рәсәй Федерацияһы Эске эштәр министрлығының киңәйтелгән коллегияһы һөҙөмтәләре тураһында хәбәр итте.
— Бөгөн Рәсәй Эске эштәр министрлығы системаһында барған үҙгәртеп ҡороуҙар Башҡортостандағы эске эштәр органдары эшмәкәрлегенә бер нисек тә ҡамасауламаҫ, тип ышанам. Барыһы ла ғәҙәттәге режимда эшләй, граждандар именлеге тәьмин ителә. Хеҙмәткәрҙәр араһында тәртип йомшарыуына юл ҡуйылмауын беләм, — тип үҙ фекерен әйтте республика Президенты.
Игорь Алешин Башҡортостан Президенты менән рәсми осрашыуҙан һуң журналистар менән үткән брифингыла, Эске эштәр министрлығы Уставына ярашлы был протокол осрашыуы булды, тигән аңлатма бирҙе.
— Реформалар осоронда төп бурыс – йәмәғәт тәртибен һаҡлау мәсьәләләренә зыян килтермәү,— тип белдерҙе министр. – Шулай уҡ эштән бушатылған хеҙмәткәрҙәрҙе эш менән тәьмин итеү мәсьәләһе лә хәл итеүҙе талап итә.
Игорь Алешиндың билдәләүенсә, БР буйынса Эске эштәр министрлығы федераль министрлыҡта әле лә яҡшы иҫәптә һәм үҙ бурыстарын, һис шикһеҙ, теүәл башҡарып сыға аласаҡ.
Хәтерегеҙгә төшөрәйек, 1 апрелдә Рәсәй Президенты Дмитрий Медведев «Рәсәй Федерацияһы эске эштәр органдарының юғары етәкселек составы хеҙмәткәрҙәренә махсус званиелар биреү һәм Рәсәй Федерацияһы эске эштәр органдары хеҙмәткәрҙәре вазифаһына тәғәйенләү тураһында»ғы Указға ҡул ҡуйҙы. «Полиция тураһында» Федераль законға ярашлы ҡайтанан аттестация тәртибендә Игорь Алешинға РФ субъекттарының тәүге ете территориаль эске эштәр органдары етәкселәре иҫәбендә полицияның генерал-лейтенанты тигән махсус звание бирелде. Ошо уҡ Указ менән ул Башҡортостан Республикаһы буйынса эске эштәр министрлығы вазифаһына тәғәйенләнде.


text:
Әсәлек һәм балалыҡ темаһына киң мәғлүмәт саралары конкурсы старт алды
27-30 сентябрҙә Мәскәүҙә үтәсәк «Әсә һәм бала» XII бөтә Рәсәй ғилми форумын киң мәғлүмәт сараларында иң яҡшы яҡтыртыуға конкурс эштәре ҡабул ителә башланы. Сара демография, халыҡ сәләмәтлеге мәсьәләләренә, инновацион технологияларҙы һәм медицина ярҙамын күрһәтеү сифатына контроллек итеү системаһын ҡулланылышҡа индереүгә бағышланған.
Конкурста Рәсәйҙең барлыҡ киң мәғлүмәт саралары журналистары ҡатнаша ала. «Әсә һәм бала» форумы тураһындағы материалдар 2011 йылдың 25 авгусынан 25 октябренә тиклем ҡабул ителә. Еңеүселәргә бүләктәр биреү тантанаһы ноябрҙә Мәскәүҙә үтәсәк.
Материалдар ебәреү өсөн адрес: 119415, Мәскәү ҡалаһы, Вернадский проспекты, 37, 2-се корпус, 1-5-се офис, конверт тышында «Киң мәғлүмәт саралары конкурсы» билгеһен яһау мотлаҡ. Е-mail: vitalika@mediexpo.ru. Белешмәләр өсөн телефондар: 8(495)721-88-66, 8-926-611-23-59.


text:
Өс предприятие – Рәсәй Хөкүмәте премияһына конкурс дипломанттары
Башҡортостандың бер юлы өс предприятиеһы: Өфө «Востокнефтезаводмонтаж» акционерҙар компанияһы», «Башспирт», шулай уҡ «Мәләүез тимер-бетон конструкциялар заводы» асыҡ акционерҙар йәмғиәттәре Рәсәй Федерацияһы Хөкүмәтенең 2008 йылдың сифат өлкәһендәге премияһына дәғүә итеүгә конкурс дипломанттары булды. Улар Хөкүмәт премияһына 1000-дән ашыу хеҙмәткәрҙәр менән предприятиелар категорияһында дәғүә итте.
БР Стандартлаштырыу, метрология һәм сертификация үҙәгенән хәбәр итеүҙәренсә, дипломанттарҙы наградлау тантанаһы бөгөн Мәскәүҙә, Техник көйләү һәм метрология буйынса федераль агентлыҡта, үткәрелде.
Конкурс лауреаттарын хөрмәтләү ҙә бөгөн үк РФ Хөкүмәте йортоноң Наградалар залында үтте.


text:
Айрат Ғәскәров Рәсәйҙең финанс министры ярҙамсыһы вазифаһына тәғәйенләнде Фото: Олег Яровиков
Айрат Ғәскәров Рәсәйҙең финанс министры ярҙамсыһы вазифаһына тәғәйенләнде
Айрат Ғәскәров Рәсәйҙең финанс министры ярҙамсыһы вазифаһына тәғәйенләнде Фото: Олег Яровиков
ӨФӨ, 2016 йыл, 13 май. /«Башинформ» мәғлүмәт агентлығы, Олеся Серёгина/.
Айрат Ғәскәров Рәсәйҙең финанс министры Антон Силуановтың ярҙамсыһы итеп тәғәйенләнде. Рәсәй Финанс министрлығының матбуғат хеҙмәтендә ошо мәғлүмәтте раҫланылар. 2015 йылдың ноябренә тиклем Айрат Ғәскәров «Уралсиб» банкының идара рәйесе вазифаһын башҡарҙы.
Айрат Ғәскәров — Башҡортостандың атҡаҙанған иҡтисадсыһы. 2002-2010 йылдарҙа — республиканың финанс министры, 2010-2011 йылдарҙа Федерация Советы ағзаһы була, һуңынан Һаҡлыҡ банкында вице-президент вазифаһында эшләй.


text:
“Йәштәр – Башҡортостандың киләсәге” конкурсы еңеүселәре билдәләнде
“Йәштәр – Башҡортостандың киләсәге” республика әҙәби эштәр конкурсы еңеүселәрен һәм призерҙарын бүләкләү тантанаһы 4 декабрҙә Өфөлә үткәреләсәк.
Ижади ярыш Бөтә Рәсәй конкурсы сиктәрендә ойошторолдо.
БР Мәғариф министрлығының Республика уҡыусы йәштәр мәҙәниәт үҙәгенән хәбәр итеүҙәренсә, конкурсҡа 62 башланғыс профессиональ белем биреү учреждениеһынан 170-кә яҡын эш сығарылды. Еңеүселәр дүрт номинация буйынса билдәләнде – “Йәштәр һәм сәләмәт йәшәү рәүеше”, “Беҙ ғүмерҙе һайлайбыҙ”, “Йәштәр – Башҡортостан Республикаһының киләсәге”, “Изге эштәр – изге йөрәктәр”.
Әйтергә кәрәк, быйылғы конкурс Башҡортостан Республикаһында Йәштәрҙең башланғыстарын яҡлау һәм үҫтереү йылына арналды.


text:
Өфөнөң Октябрь районын Александр Сопин етәкләне
Өфөнөң Октябрь районы хакимиәтенең яңы башлығы итеп, әлегә тиклем ҡаланың Граждандарҙы яҡлау идаралығында етәкселек иткән, Александр Сопин тәғәйенләнде. Ул был вазифала, Өфөнөң беренсе вице-мэры булып киткән, Салауат Хөсәйеновты алмаштырҙы.
Александр Сопин 1960 йылдың 9 июнендә тыуған. Ульяновск юғары гвардия танк команда училищеһын һәм Рәсәй Ғәҙәттән тыш хәлдәр министрлығының Граждандарҙы яҡлау академияһын тамамлаған. «Хәрби хеҙмәте өсөн» миҙалы менән бүләкләнгән һәм «Башҡортостан Республикаһының атҡаҙанған экологы» тигән маҡтаулы исемгә эйә.


text:
Республика игенселәре ике миллион тоннанан ашыу ашлыҡ йыйып алған Фото: Андрей Старостин
Республика игенселәре ике миллион тоннанан ашыу ашлыҡ йыйып алған
Республика игенселәре ике миллион тоннанан ашыу ашлыҡ йыйып алған Фото: Андрей Старостин
ӨФӨ, 2015 йыл, 10 сентябрь. /«Башинформ» мәғлүмәт агентлығы, Ксения Калинина/.
Башҡортостанда аграрийҙар ике миллион тоннанан ашыу иген йыйып алған, тип хәбәр иттеләр республика Ауыл хужалығының матбуғат хеҙмәтендә.
Бөртөклөләр һәм ҡуҙаҡлылар 1186 мең гектарҙа сабылған (68 процент), 1155 мең гектарҙа (66 процент) һуғылған. Гектарынан уртаса уңыш 17,6 центнер булғанда 2031 мең тонна ашлыҡ һуғып алынған.
Хәйбуллалар ҙа ураҡ эштәрен тамамлау өҫтөндә — уларға майҙандарҙың 5 процентын йыйып алырға кәрәк. Йылайыр, Краснокама, Стәрлебаш һәм Шаран райондарында 80 проценттан ашыу майҙандарҙа иген һуғылған. Саҡмағош һәм Мәләүез районы баҫыуҙарында юғары уңдырышлылыҡ һаҡлана — бында әүәлгесә 28 һәм 27,7 центнер уңыш алына. Мәләүез һәм Стәрлетамаҡ райондарында 100 мең тоннанан ашыу ашлыҡ һуғылған.


text:
2011 йылда юл комплексын финанслауҙы арттырырға планлаштыралар
— Бөгөн беҙ республика Президентына 2011 йылда социаль-мәҙәни объекттар төҙөлөшөн ҡыҫҡартып, төп сумманы муниципаль һәм республика юлдарын тотоу һәм ремонтлауға йүнәлтергә тәҡдим иттек, — тип хәбәр итте бөгөн парламентарийҙарға БР Дәүләт Йыйылышы – Ҡоролтай ултырышында Башҡортостан Республикаһы Премьер-министры Раил Сарбаев.
Депутаттарҙың ауылдағы юлдарҙы ремонтлау тураһындағы һорауына яуап биреп, юлдар торошо ҡәнәғәтләнерлек булмаһа ла, әлеге ваҡытта булған ихтыяжды тулыһынса ҡаплау мөмкинлеге юҡ, тип билдәләне Премьер-министр.
— Ауылдар араһындағы юлдарға ғына 5,7 миллиард һум кәрәк, ә республика буйынса дөйөм алғанда – 12,5 миллиард, — тине Раил Сарбаев. – Ә беҙ бер миллиард 49 миллион һум сумманы раҫланыҡ. Шуларҙан 233 миллион һум – ауылдағы юлдарҙы ремонтлауға һәм 333 миллион һум самаһы уларҙы тотоуға тәғәйенләнгән.


text:
Фото:
«Инновациялар салоны» махсус күргәҙмәһе үтәсәк
Фото:
7-9 апрелдә Өфөлә «Инновациялар салоны» махсус күргәҙмәһе үтәсәк. Ойоштороусылар –Башҡортостан Республикаһы Сәнәғәт һәм тышҡы иҡтисади бәйләнештәр министрлығы, БР Фәндәр академияһы, БР Сауҙа-сәнәғәт палатаһы.
«Инновациялар салоны»ның маҡсаттары һәм бурыстары: иҡтисадтың төрлө тармаҡтарында заманса ҡорамалдар, материалдар, алдынғы технологиялар, фәнни-техник ҡарарҙар һәм инновацион проекттар өлгөләрен эшләү өлкәһендә сәнәғәт һәм фән ҡаҙаныштарын һәм мөмкинлектәрен күрһәтеү; инновациялар өлкәһенә инвестиция ресурстары йәлеп итеү мәсьәләләрен хәл иткәндә республика башҡарма власть органдары, фәнни ойошмалар, инновацион эшмәкәрлек субъекттары көстәрен бергә туплау; БР инновацион системаһын артабан үҫтереү стратегияһын һайлау.
БР Сәнәғәт һәм тышҡы иҡтисади бәйләнештәр министрлығынан хәбәр итеүҙәренсә, «Инновациялар салоны»н үткәреү сиктәрендә 7 апрелдә «Башкортостан Республикаһында кластер сәйәсәтен тормошҡа ашырыу» темаһына министрлыҡ коллегияһы ултырышы үткәреләсәк.


text:
30 июндә Өфөлә «Бәләкәй бизнесҡа финанс ярҙамы» семинары үтә
30 июндә Өфөлә, БР Сәнәғәт, инвестицион һәм инновацион сәйәсәт министрлығының конференц-залында, эшҡыуарҙар өсөн бушлай «Бәләкәй бизнесҡа финанс ярҙамы» семинары ойошторола.
Семинарҙа 2010 йылға иҫәпләнгән Республика бәләкәй һәм урта эшҡыуарлыҡ субъекттары үҫеше программаһы менән бәйле мәсьәләләр тикшереләсәк. БР Бәләкәй эшҡыуарлыҡҡа ярҙам һәм үҫеш фонды яуаплылығы аҫтында кредит алыу мөмкинлеге тураһында һүҙ алып барыласаҡ. Семинарҙа ҡатнашыусыларға кредит юллау процедураһы, уның ниндәй ваҡытҡа бирелеүе, түләү һәм башҡалар тураһында һөйләйәсәктәр.
Шулай уҡ Рәсәй үҫеш банкының Дәүләт кредитлау прграммаһы иғтибар үҙәгендә буласаҡ.
Бәләкәй һәм урта эшҡыуарлыҡ вәкилдәре саҡырыла. Бәйләнеш өсөн телефон: (347) 292 72 99.
Семинар 14.00-дә башлана.


text:
«Уралтехнострой» корпорацияһы» яуаплылығы сикләнгән йәмғиәте Камчатканы газ менән тәьмин итеү проекты буйынса сираттағы заказды үтәй
«Камчатка өлкәһен газ менән тәьмин итеү. Беренсе сират - Петропавловск-Камчатскийҙы газ менән тәьмин итеү» проекты сиктәрендә Башҡортостандың «Уралтехнострой» корпорацияһы» яуаплылығы сикләнгән йәмғиәте конденсатты тотороҡлаусы тулы комплектлы блоклы ҡулайлама етештерәсәк.
Был проект өсөн «Газпром» асыҡ акционерҙар йәмғиәтенең корпорацияға сираттағы заказы. Бығаса Башҡортостан корпорацияһы метанолды регенерациялау ҡулайламаһын һәм дегазаторҙың буфер һыйымы блогын әҙерләп оҙатҡайны.
«Уралтехнострой» корпорацияһы» яуаплылығы сикләнгән йәмғиәтенең мәғлүмәте буйынса, ҡулайлама өҫтәлмә аша бер бинаға ялғанған, тәғәйен ҡорамалдары булған блок-бокстар комплексынан ғибәрәт. Ҡулайлама электр менән йылытыу, яҡтыртыу, газды контролдә тотоу системалары, янғын сигнализацияһы датчиктары, вентиляция (тәбиғи һәм авария осрағында), автоматлаштырыу һәм сигнализация, технологик ҡорамалдар менән йыһазландырылған.
«Газпром»дың сираттағы заказы өҫтөндә корпорация «Метанол һәм азотлы процестар» ябыҡ акционерҙар йәмғиәте менән берлектә эшләй.


text:
9 марттан 14-нә тиклем кишер ҡиммәтләнгән һәм картуф арзанайған — Башстат Фото: Олег Яровиков
9 марттан 14-нә тиклем кишер ҡиммәтләнгән һәм картуф арзанайған — Башстат
9 марттан 14-нә тиклем кишер ҡиммәтләнгән һәм картуф арзанайған — Башстат Фото: Олег Яровиков
ӨФӨ, 2016 йыл, 17 март. /«Башинформ» мәғлүмәт агентлығы, Олеся Серёгина/.
9 марттан 14-нә тиклем республикала кишер (0,7 процентҡа), аҡ күсәнле кәбеҫтә (0,6), тары ярмаһы һәм туңдырылған балыҡ (0,4) ҡиммәтләнгән, тип хәбәр итә Башҡортостанстат.
Икмәк һәм булка изделиелары, аҡ май, вермишель һәм пастеризацияланған һөт — 0,2, һыйыр ите, аш тоҙо, стерилләнгән һөт, бөртөклө ҡара сәй, һыуытылған һәм туңдырылған тауыҡтарға хаҡ 0,1 процентҡа күтәрелгән.
Шул уҡ ваҡытта картуф (2,9 процентҡа), ҡарабойҙай (2,8), дөгө һәм шәкәр ҡомо (0,4), тауыҡ йомортҡаһы (0,3), башлы һуған һәм бойҙай оно (0,2), үҫемлек майы (0,1) арзанайған. Алмаға, сусҡа һәм һарыҡ итенә хаҡтар үҙгәрмәгән.
Ғинуар-февраль айҙарында Башҡортостанда аҙыҡ-түлек 1,6 процентҡа ҡиммәтләнгән. Февралдә республикала инфляция — 0,6, йыл башынан 1,4 процент тәшкил иткән.


text:
Дәүләт ярҙамы инновацион предприятиеларға күрһәтеләсәк
Башҡортостан Республикаһы Хөкүмәте Премьер-министры Раил Сарбаев бирелгән кредиттар буйынса процент ставкаларын субсидиялаштырыуға хоҡуғы булған предприятиелар исемлеген раҫлаусы бойороҡҡа ҡул ҡуйҙы.
Конкурс комиссияһы ҡарары менән алынған кредиттар буйынса процент ставкаһы ҡайтарыласаҡ туғыҙ предприятиенан өсәүһе — автосәнәғәт предприятиеһы. Былар НефАЗ, БелЗАН, Туймазы автобетоновоздар заводы. Ләкин Премьер-министр Раил Сарбаев инновацион эшмәкәрлекте яҡлау буйынса программаны тормошҡа ашырыуҙа тармаҡ принцибы күҙәтелмәүенә иғтибар йүнәлтте. "Конкурста инновацион эшмәкәрлек тураһында республика законының бөтә параметрҙарына тап килгән һәм үҙ эшмәкәрлегендә производствоны ҡайтанан техник ҡоралландырыуҙы өҫтөнлөклө йүнәлеш итеп алған предприятиелар еңеп сыҡты", — тине Раил Сарбаев.
— Көрсөккә ҡаршы үҙ программабыҙҙа беҙ юғары технологиялы сәнәғәтте үҫтереүгә баҫым яһайбыҙ. Киләсәк — улар ҡулында. Һәм бөгөн инновацияһыҙ киләсәкте күҙ алдына ла килтереп булмай, — тип һыҙыҡ өҫтөнә алды премьер.
Әйткәндәй, йыл аҙағына тиклем Хөкүмәт инновацион саралар планлаштырыусы предприятиеларға ярҙам итеү өсөн бюджеттан өҫтәмә средстволар бүлеүҙе ҡарарға йыйына. Республика тарафынан иҡтисадтың реаль секторына бүленгән компенсация уларға нормаль шарттарҙа кредиттарҙы хеҙмәтләндерергә булышлыҡ итә.


text:
«Көмөш Аҡбуҙат» кино фестиваленә Рәсәй киноһы йондоҙҙары һәм 10 илдән ҡатнашыусылар киләФото: Олег Яровиков
«Көмөш Аҡбуҙат» кино фестиваленә Рәсәй киноһы йондоҙҙары һәм 10 илдән ҡатнашыусылар килә
«Көмөш Аҡбуҙат» кино фестиваленә Рәсәй киноһы йондоҙҙары һәм 10 илдән ҡатнашыусылар киләФото: Олег Яровиков
ӨФӨ, 2015 йыл, 6 ноябрь. /«Башинформ» мәғлүмәт агентлығы, Ләйлә Аралбаева/.
«Көмөш Аҡбуҙат» II Халыҡ-ара милли һәм этник кино фестивалендә ҡатнашыу өсөн 36 фильм һайлап алынған. Бөгөн «Башинформ» агентлығында уҙған матбуғат конференцияһында фестивалде ойоштороусылар ошо хаҡта белдерҙе. Рәсәй, Тажикстан, Азербайжан, Ҡырғыҙстан, Мысыр, Эстония, Бангладеш, Әрмәнстан, Иран, Һиндостан һәм Рәсәйҙең 11 төбәге үҙҙәренең эштәрен тәҡдим иткән. 9-12 декабрҙә Евразия гуманистик форумы сиктәрендә Өфөлә «Көмөш Аҡбуҙат» Халыҡ-ара милли һәм этник кино фестивале үтә.
Халыҡ-ара жюриҙы кинорежиссер, сценарист һәм оператор Ходжакули Нарлиев (Төркмәнстан) етәкләй, шулай уҡ уның составына Дәүләтназар Худоназаров (Тажикстан), кино белгесе һәм кино тәнҡитсеһе Гөлбара Толомушева (Ҡырғыҙстан), режиссер һәм сценарист Виктор Лисакович, актер, кинорежиссер, кинодраматург, продюсер Владимир Грамматиков (Рәсәй) инә.
Фильмдарҙы Актерҙар йортонда һәм «Родина» кинотеатрында бушлай ҡарарға мөмкин. Фестивалде асыу һәм ябыу тантанаһы Конгресс-холда үтәсәк. Кинофестивалдең презентацияһынан һуң ҡунаҡтар «Родина» кинотеатрында шау-шыу тыуҙырған «Батальон» фильмын ҡараясаҡ. Шуға бәйле кинотаҫманың генераль продюсеры Игорь Угольниковтың һәм төп ролде башҡарыусы Мария Кожевникованың килеүе көтөлә. Тантананы алып барыусыларҙың береһе — билдәле актер Александр Белый.
«Беҙҙә шундай сара уҙғарылыуы бик һәйбәт. Мин бик күп фестивалдәрҙә булдым. Ханты-Мансиҙа — экологик, Пермдә — хәрби, Ҡазанда мосолман киноһы. Хәҙер этник һәм милли кино Башҡортостанда төпләнде. Беҙҙә төп халыҡтың ғына түгел, республикабыҙҙа йәшәүсе башҡа халыҡтарҙың да мәҙәниәтен һәм ғөрөф-ғәҙәттәрен үҫтереүгә иғтибар бүленә», — тип иҫәпләй фестивалдең йәмәғәтселек менән бәйләнеш хеҙмәте етәксеһе Гәүһәр Батталова.
Башҡортостандан фестиваль программаһы өсөн биш фильм һайлап алынған. Бына улар: Вилүрә Иҫәндәүләтованың «Тәүбә» документаль таҫмаһы һәм Айнур Асҡаровтың «Әсә», Руслан Юлтаевтың «Өс хат», Таңсулпан Бураҡаеваның «Ике күрше», Айсыуаҡ Йомағоловтың «Бибигөл һәм Сәйфелмөлөк» фильмдары.
Фестиваль йомғаҡтары буйынса 10 еңеүсе билдәләнәсәк. Гран-приҙан тыш, туғыҙ номинацияла приздар тапшырыласаҡ.


text:
Башҡортостандың иң яҡшы табиптарына һәм уҡытыусыларына республиканың почетлы исемдәре бирелде
Башҡортостан Президенты Рөстәм Хәмитов Указдары менән иң яҡшы табиптарға һәм уҡытыусыларға һаулыҡ һаҡлау һәм мәғариф өлкәләрендә юғары ҡаҙаныштары, күп йыллыҡ намыҫлы хеҙмәте өсөн республиканың почетлы исемдәре бирелде.
«Башҡортостан Республикаһының атҡаҙанған табибы» исеменә Ғ.Ғ.Ҡыуатов исемендәге Республика клиник дауаханаһы табибы Лилиә Аҙнабаева, Өфө ҡалаһы ҡала округының 18-се клиник дауаханаһы табибы Лена Мәҡсүтова, Республика табип-физкультура диспансеры дәүләт автономиялы һаулыҡ һаҡлау учреждениеһы табибы Роберт Шәйхлисламов лайыҡ булды.
«Башҡортостан Республикаһының атҡаҙанған медицина хеҙмәткәре» исеме Ғ.Ғ.Ҡыуатов исемендәге Республика клиник дауаханаһы шәфҡәт туташы Нәйлә Ҡоҙаяроваға, Республика табип-физкультура диспансеры дәүләт автономиялы һаулыҡ һаҡлау учреждениеһы шәфҡәт туташы Наисә Йәнәхмәтоваға бирелде.
«Башҡортостан Республикаһының атҡаҙанған уҡытыусыһы» исеменә түбәндәге педагогтар лайыҡ булды: Ғафури районы Мораҡ ауылы урта дөйөм белем биреү мәктәбенең география уҡытыусыһы Нәйлә Абдуллина, Дыуан районындағы Республика лицей-интернатының башланғыс кластар уҡытыусыһы Рәзилә Әхмәтханова, Өфө ҡалаһы Орджоникидзе районында урынлашҡан 83-сө лицейҙың информатика уҡытыусыһы Александр Гильдин, Асҡын районы Ҡышлауйылға ауылы урта дөйөм белем биреү мәктәбе директоры Әмин Шәүәлиев.
«Башҡортостан Республикаһының атҡаҙанған мәғариф хеҙмәткәре» исеме Балтас районы муниципаль район хакимиәте башлығының социаль һәм кадрҙар сәйәсәте буйынса урынбаҫары Фирҙәүес Рәхимовҡа бирелде.


text:
Китаптар
Китаптар − ҡөрьән, исламдағы изге китап.
Аллаһы Тәғәлә дин һәм шәриғәт хөкөмдәрен бәйән итеп,пәйғәмбәрҙәр аша йөҙ ҙә дүрт (104) китап иңдергән.Пәйғәмбәрҙәр ошо китаптар ярҙамында ҡәүемдәрен изге ғәмәлдәргә өндәгән. Иң беренсе Китап Әҙәм ғәләйһиссәләмгә 10 ҡағыҙ (бит), Шис ғәләйһиссәләмгә 50 ҡағыҙ (бит),Иҙрис ғәләйһиссәләмгә 30, Ибраһим ғәләйһиссәләмгә 10 ҡағыҙ (бит) иңдергән. Муса ғәләйһиссәләмгә Тәүрат китабын, Дауыт ғәләйһиссәләмгә Зәбур китабын, Ғайса ғәләйһиссәләмгә Инжил, һәм пәйғәмбәребеҙ Мөхәммәткә ғәләйһиссәләм Ҡөрьән китабын иңдергән. Ҡөрьән алдағы бар китаптарҙы ла эсенә алған китап. Донъялыҡ өсөн дә, әхирәт өсөн дә кәрәкле хөкөмдәр бар.


text:
Быйыл йәйге осорҙа республикала 2802 һауыҡтырыу учреждениеһы балаларҙы ҡабул итәсәк Фото: Андрей Старостин
Быйыл йәйге осорҙа республикала 2802 һауыҡтырыу учреждениеһы балаларҙы ҡабул итәсәк
Быйыл йәйге осорҙа республикала 2802 һауыҡтырыу учреждениеһы балаларҙы ҡабул итәсәк Фото: Андрей Старостин
ӨФӨ, 2015 йыл, 13 май. /«Башинформ» мәғлүмәт агентлығы, Эльмира Сабирова/.
Быйыл республикала балалар һауыҡтырыу кампанияһы осоронда 2802 һауыҡтырыу учреждениеһы, шул иҫәптән 95 ҡала ситендәге лагерҙар, 33 шифахана һәм 1475 көндөҙгө ял үҙәктәре, 1079 хеҙмәт һәм ял лагерҙары эшләйәсәк. 120 палаткалы лагерҙа биш меңгә яҡын бала ял итәсәк.
Башҡортостан Мәғариф министрлығының тәрбиә һәм өҫтәмә белем биреү бүлегенең баш белгесе Рәмзиә Биҡҡужина билдәләүенсә, республикала йәйге каникулдар тамамланғансы 383 мең бала сәләмәтлеген нығыта аласаҡ.
Уның һүҙҙәренсә, 3500-ҙән ашыу бала төбәктән ситтә ял итәсәк. Өс мең самаһы уҡыусы — Ҡара диңгеҙ буйындағы «Орленок» лагерына, 550-гә яҡыны «Артек» халыҡ-ара балалар үҙәгенә юлланасаҡ.


text:
Фото:
Башҡортостанды яҡын арала иҡтисадтың ҙур үҫеше көтә - Standard & Poor's
Фото:
Башҡортостан Президенты Рөстәм Хәмитов бөгөн Республика йортонда Standard & Poor's рейтинг агентлығы аналитиктары менән осрашты.
— Беҙ Башҡортостан Республикаһы менән күп йылдар дауамында эшләйбеҙ, — тине осрашыуҙан һуң үткән брифингыла агентлыҡ вәкиле Борис Копейкин. — Әле бында инвесторҙар менән үҙ-ара мөнәсәбәттәрҙә бихисап үҙгәрештәр бара, ә идаралыҡҡа килгәндә — барлыҡ ошо мәсьәләләрҙе тикшереү өсөн бөгөн беҙ республика етәкселеге менән осраштыҡ та инде.
Төбәккә рейтинг нимәгә, тигән һорауға яуап итеп, аналитик, тәү сиратта бюджет аҡсаларын экономиялау өсөн, тип яуап ҡайтарҙы:
— Рейтингының булыуы, айырыуса юғары рейтингының, республикаға экономияларға, ә экономияланған аҡсаларҙы, мәҫәлән, яңы мәктәптәргә, дауаханаларға, эш хаҡын күтәреүгә йүнәлтергә мөмкинлек бирә.
Әлеге ваҡытта Standard & Poor's Рәсәй Федерацияһының 19 субъектының рейтингыһын күҙәтеп бара.
— Был яртыһынан да аҙыраҡ, ләкин бында иң көслө, үҫеште маҡсат итеп ҡуйған төбәктәр генә, — тип һыҙыҡ өҫтөнә алды Борис Копейкин. — Һәм ошо 19 субъекттың ни бары дүртеһенең рейтингыһы Башҡортостан Республикаһыныҡынан юғарыраҡ: был Мәскәү һәм Санкт-Петербург, шулай уҡ нефть һәм газдың төп ресурстары тупланған Ханты-Манси һәм Ямал-Ненец автономиялы округтары.
Шулай итеп агентлыҡ республиканы ныҡ юғары баһалай. Әммә рейтинг ағымдағы хәлдәр торошон ғына һүрәтләмәй — иң элек был перспективаға ҡараш.
— Республиканы алдағы бер нисә йылда юғары үҫеш күрһәткестәре көтә, улар Рәсәй буйынса уртаса күрһәткестәрҙән юғарыраҡ. Шулай булғас, беҙ ошо көтөлгәндәрҙе лә рейтинг кимәле тураһында ҡарарҙарыбыҙҙа иҫәпкә аласаҡбыҙ, — тип белдерҙе Борис Копейкин. — Яҡын арала иҡтисадтың үҫешәсәге шул иҫәптән бюджетҡа керемдәр артыуын да, сығымдарҙы финанслау, бурыстарҙы ҡаплау мөмкинлеген дә аңлата. Әйткәндәй, әлеге мәлдә Башҡортостандың бурысы күп түгел, резервтары хәтһеҙ ҙур.


text:
Бөгөн Өфөгә Владимир Путин килә
Рәсәй Федерацияһы Хөкүмәте Рәйесе Владимир Путин бөгөн Өфөлә төбәктәр үҫеше мәсьәләләре буйынса Хөкүмәт комиссияһы ултырышын үткәрәсәк. Ултырышта ҡараласаҡ төп мәсьәлә – Рәсәй Федерацияһы субъекттарында информацион технологияларҙы үҫтереү.
Владимир Путин шулай уҡ Өфөлә "Башҡортостандың социаль картаһы" проекты мөмкинлектәре, һаулыҡ һаҡлау һәм йәмәғәт транспорты өлкәһендә уны ғәмәли ҡулланыу менән танышасаҡ. Бынан тыш, премьер-министр яңы Өфө трансформатор заводына —Европала бындай профилдәге иң ҙур предприятиеға барасаҡ.


text:
Республика Президенты Башҡортостан Хөкүмәте Премьер-министры урынбаҫарҙарын тәғәйенләне
Рөстәм Хәмитов Башҡортостан Хөкүмәте Премьер-министры урынбаҫарҙарын тәғәйенләне. Тейешле указдарға республика башлығы 24 октябрҙә ҡул ҡуйҙы.
Башҡортостан Республикаһы Хөкүмәте Премьер-министрының беренсе урынбаҫары итеп Ноғоманов Рәүф Сәмиғулла улы тәғәйенләнде.
Башҡортостан Республикаһы Хөкүмәте Премьер-министры урынбаҫары — Башҡортостан Республикаһы Хөкүмәте Аппараты етәксеһе итеп Тажетдинов Илшат Азамат улы тәғәйенләнде.
Башҡортостан Республикаһы Хөкүмәте Премьер-министры урынбаҫарҙары итеп Ғүмәрова Лилиә Салауат ҡыҙы, Исаев Эрнст Фәрит улы, Маврин Евгений Викторович, Мәһәҙиев Марат Шәриф улы, Сәғитов Салауат Тәлғәт улы, Шаронов Дмитрий Владимирович тәғәйенләнде.
Указ ҡул ҡуйған көндән көсөнә инде.


text:
Йәш аграрийҙарға дәүләт ярҙамы саралары дауам ителәсәк
Агросәнәғәт комплексы йәш белгестәренә дәүләт ярҙамы саралары 2014 йыл аҙағына тиклем оҙайтылды. Башҡортостан Хөкүмәтенең тейешле ҡарарына ошо арала ҡул ҡуйылған. Документҡа ярашлы, ауыл ерендә агросәнәғәт комплексы предприятиеларына эшкә урынлашҡан йәш белгестәргә бер тапҡыр бирелеүсе һәм айлыҡ пособиелар түләнә. БР Ауыл хужалығы министрлығының матбуғат хеҙмәте мәғлүмәтенә ярашлы, юғары белемлеләргә бер тапҡыр түләнеүсе пособие күләме – 100 мең һум, урта һөнәри белемле белгестәргә 60 мең һум тәшкил итә. Айлыҡ түләүҙәр: юғары белемлеләргә — 7 мең, урта һөнәри белемлеләргә — 4 мең һум.
Хәтерегеҙгә төшөрәйек, тәүҙә дәүләт ярҙамы 3 йылға иҫәпләнгәйне. Проект тормошҡа ашырылған арала йәш кадрҙарҙы ауылға йәлеп итеүгә өлгәшелде, 400-ҙән ашыу кеше аяҡҡа баҫырлыҡ ярҙам алды. Йәш белгестәр менән эш алып барылған райондарға төрлө йүнәлештә эшләгән 10-дан 20-гә тиклем йәш белгес ҡайтты.


text:
Фото:
Рәсәйҙә халыҡ иҫәбен алыу башланды
Фото:
Бөгөн Бөтә Рәсәй халыҡ иҫәбен алыуҙың тәүге көнө. 10 меңдән ашыу иҫәп алыусы Башҡортостан ҡалалары, ҡасабалары һәм ауылдары урамдары буйлап таралышты. Улар илебеҙ, республика, беҙҙең менән һеҙҙең турала ысын мәғәнәһендә мөһим мәғлүмәт йыйыу өсөн йорттарыбыҙға киләсәк. Уларға ишектәрегеҙҙе асығыҙ һәм ябай, ләкин бик мөһим һорауҙарға яуап биреү өсөн бер нисә минут ваҡытығыҙҙы сарыф итегеҙ.
Иҫәп алыусыны мутлашыусынан махсус кейеменә ҡарап та айырырға мөмкин. Ул паспорты менән бергә танытмаһын күрһәтергә тейеш. Бынан тыш – аҡ хәрефтәр «Федераль дәүләт статистика хеҙмәте» тип яҙылған күк портфеле, ә муйынында — Бөтә Рәсәй халыҡ иҫәбен алыу эмблемалары менән күк бәйләнгән шарф.
Әгәр үҙен иҫәп алыусы тип танытҡан кешелә шикләнеп ҡалһағыҙ, яҡындағы иҫәп алыу участкаһына шылтыратып белешә алаһығыҙ. Участка телефоны иҫәп алыусының яҙыу кенәгәһенең тышында күрһәтелергә тейеш. Шуны хәтерегеҙҙә тотоғоҙ, һеҙ иҫәп алыусыға бер ниндәй ҙә документ күрһәтергә тейеш түгелһегеҙ. Бөтә мәғлүмәтте ул һеҙҙең әйткәнегеҙ буйынса яҙып аласаҡ. Был иҫәп алыуҙың төп принцибы.
Бөтә Рәсәй халыҡ иҫәбен алыу 12 көн буйына барасаҡ. Уларҙың эше бик күп, шуға күрә, зинһар, сабыр булығыҙ, иҫәп алыусы һеҙгә мотлаҡ киләсәк. Бик булмаһа, иҫәп алыу участкаһына шылтыратып, уның ҡасан килеү ваҡытын аныҡлай алаһығыҙ.
Республика дәүләт статистикаһы территориаль органының «ҡыҙыу линия» телефоны: 8-800-347-11-02. Октябрь айында ул ял көндәрһеҙ сәғәт 9-ҙан 20 сәғәткә тиклем эшләй. Абонент өсөн шылтыратыу — бушлай.


text:
Республикалағы берҙән-бер экомобиль 5600 терегөмөшлө лампа йыйған
Дыуан районының Мәсәғүт ауылында үткән тәбиғәтте һаҡлау акцияһы сиктәрендә «Тәбиғәт» дәүләт унитар предприятиеһының экомобиле ауыл халҡынан өс меңгә яҡын люминесцент, энергия һаҡлаусы лампалар йыйып алған.
«Башинформ» агентлығына хәбәр итеүҙәренсә, Дыуан районы халҡынан, район предприятиелары һәм ойошмаларынан ҡабул ителгән терегөмөшлө лампалар Стәрлетамаҡтағы хәүефле ҡалдыҡтарҙы утилләштереү участкаһына тапшырыласаҡ.
Хәтерегеҙгә төшөрәйек, «Тәбиғәт» дәүләт унитар предприятиеһының терегөмөшлө изделиеларҙы бушлай йыйыу проектының төп маҡсаты — урындағы халыҡты хәүефле ҡалдыҡтар менән дөрөҫ эш итергә һәм быға яуаплы ҡарарға өйрәтеү.
Башҡортостандағы берҙән-бер тергөмөшлө изделиелар ҡабул итеүсе күсмә пункт – экомобиль менән 2012 йыл башынан алып республика халҡынан 5600-ҙән ашыу энергия һаҡлаусы иҫке лампа йыйылған.


text:
Республика Президенты эконом класындағы торлаҡ төҙөү өсөн яуаплы кешеләрҙе атаны
Торлаҡ төҙөү беренсе сиратта хәл итеүҙе талап иткән мәсьәләләрҙән һанала, тип билдәләне Башҡортостан Президенты Рөстәм Хәмитов 25 сентябрҙә алданған өлөшсөләрҙең мәсьәләләре буйынса кәңәшмәлә. Унда БР Төҙөлөш һәм архитектура буйынса дәүләт комитеты, төҙөүсе компаниялар, хоҡуҡ һаҡлау һәм контроллек итеү ведомстволары етәкселәре ҡатнашты.
Бөгөн республикала күҙәтелгән торлаҡ, айырыуса эконом класындағы торлаҡ дефициты кешеләрҙең шикле һатыусыларҙан торлаҡ һатып алыуына сәбәп булып тора, тип иҫәпләй Президент.
— Торлаҡ булһа, кешеләр мутлашыусыларға бармаҫ ине, фатирҙарҙы ғәҙәти компанияларҙан һатып алыр ине, — тип билдәләне Президент.
Уның һүҙҙәренсә, республикала йәмғеһе 25 йорт проблемалы һаналған, уларҙың 19-ы Өфөлә урынлашҡан. Бөгөнгө көндә был исемлектә 10 йорт иҫәпләнә, уларҙың алтауһы – быйыл, ҡалғандары киләһе йылдың тәүге ярты йыллығында сафҡа индереләсәк. Башҡортостанда йәмғеһе 2500-ҙән ашыу кеше намыҫһыҙ төҙөүселәрҙән зыян күргән. Алданған өлөшсөләр төркөмө ҡабаттан барлыҡҡа килмәһен өсөн, Президент кәңәшмәлә ҡатнашыусыларҙы «төҙөлөш майҙансыҡтарына сығырға» саҡырҙы.
— Оҙаҡҡа һуҙмайынса эконом класындағы торлаҡ төҙөлөшөн башларға кәрәк, — тип белдерҙе Рөстәм Хәмитов. – Торлаҡ төҙөү мәсьәләһе өсөн ҡала һәм район хакимиәте башлыҡтары, БР Төҙөлөш һәм архитектура буйынса дәүләт комитеты рәйесе, был мәсьәләне контролдә тотҡан вице-премьер яуап бирәсәк. Шуға күрә шуны иҫегеҙҙә тотоғоҙ: әгәр был эште урынынан ҡуҙғатмаһағыҙ, уны икенсе кешеләр башлаясаҡ.


text:
Башҡортостанда йәш журналистар фестивале үтә
Башҡортостандың йәш журналистары фестивале 13 сентябрҙә Иглин районында старт алды. Туғыҙынсы тапҡыр үткәрелгән форумдың ойоштороусыһы булып БР Журналистар союзы сығыш яһай.
Төбәк киң мәғлүмәт сараларының 35 йәшкә тиклемге 60-ҡа яҡын вәкиле сәләмәтләндереү-күңел асыу комплекстарының береһендә йыйылды. Сарала ҡатнашыусылар өсөн лекциялар, семинарҙар, оҫталыҡ дәрестәре ойоштороласаҡ.
— Беренселәрҙән булып йәш журналистар алдында «Башинформ» мәғлүмәт агентлығының баш мөхәррире Шамил Вәлиев сығыш яһаны. Хеҙмәттәштәренең иғтибарына ул «Хәҙерге заман журналистикаһының мультимедиялы булыуы» темаһына сығышын тәҡдим итте. Сарала шулай уҡ «Башҡортостан Республикаһының Блогерҙар мәктәбе» етәксеһе Евгения Куцуева сығыш яһаны. Йәш блогерҙар өсөн ул оҫталыҡ дәресен үткәрҙе, — тип һөйләне БР Журналистар союзының яуаплы секретары Марат Саттаров.
Шулай уҡ әлеге фестиваль сиктәрендә ҡәләм тибрәтеүсе һәм фотоға төшөрөүсе хәбәрселәр өсөн ике һөнәри конкурс ойошторола.


text:
Республика Президенты ШОС һәм БРИКС саммитарына әҙерлек буйынса ойоштороу комитеты составына инде
Дәүләт башлығы Владимир Путин ил Президенты ярҙамсыһы Юрий Ушаковты Рәсәйҙең 2014-2015 йылдарҙа Шанхай хеҙмәттәшлек ойошмаһында һәм 2015 йылда БРИКС берләшмәһендә рәйеслек итеүен тәьмин итеү һәм саммиттарға әҙерлек буйынса ойоштороу комитеты рәйесе итеп тәғәйенләү тураһындағы указға ҡул ҡуйҙы.
Ойоштороу комитеты составына 27 кеше инде. Улар араһында – Башҡортостан Президенты Рөстәм Хәмитов, Финанс министрлығы башлығы Антон Силуанов, иҡтисади үҫеш министры Андрей Белоусов, транспорт министры Маким Соколов, РФ Президентының эштәр идарасыһы Владимир Кожин, Федераль һаҡ хеҙмәте директоры Евгений Муров, Сит ил эштәре министрлығы башлығы урынбаҫарҙары Игорь Моргулов һәм Сергей Рябков, Кремль хакимиәте башлығы урынбаҫары – РФ Президентының матбуғат секретары Дмитрий Песков, РФ Президентының Матбуғат хеҙмәте һәм мәғлүмәт идаралығы начальнигы Андрей Цыбулин, РФ Президентының Протоколдар идаралығы начальнигы Владислав Китаев, РФ Президентының канцелярия етәксеһе Антон Кобяков, Федераль именлек хеҙмәте директорының беренсе урынбаҫары Сергей Смирнов, РФ Президенты советнигы Игорь Левитин, РФ Президенты ярҙамсыһы Эльвира Нәбиуллина, Федераль именлек хеҙмәтенең Оператив мәғлүмәт һәм халыҡ-ара бәйләнештәр хеҙмәте етәксеһе Сергей Беседа.
Алдан хәбәр ителеүенсә, ШОС һәм БРИКС илдәренең сираттағы саммиты Башҡортостан баш ҡалаһында 2015 йылда үтә.


text:
Республикала Фәнде үҫтереү һәм уға ярҙам итеү фонды эшләй башланы
Башҡортостан Республикаһының Фәндәр академияһында «БР Фәнде үҫтереү һәм уға ярҙам итеү фонды» коммерцияға ҡарамаған ойошмаһы ултырышы үтте, тип хәбәр итте «Башинформ» агентлығына БР Фәндәр академияһының матбуғат секретары Светлана Седелева.
Фондтың Идараһы һәм Попечителлек советы составына дәүләт власы, закондар сығарыу органдары, фән һәм ҙур инвестиция бизнесы вәкилдәре инде.
Фондтың Попечителлек советы рәйесе, БР Президенты Хакимиәте етәксеһе Владимир Балабанов һүҙҙәренсә, республика тәү сиратта йәш ғалимдарға ярҙам итергә, инновацион проекттарҙы финанслау сығанаҡтарын эҙләргә, фәнде популярлаштырырға тейеш. Президент Хакимиәте башлығы инвесторҙарҙа ҡыҙыҡһыныу уятасаҡ аныҡ ҡағиҙәләр булдырырға тәҡдим итте.
Фонд Идараһы рәйесе, БР Фәндәр академияһы президенты Рәмил Бәхтизин фәнде финанслауға бюджет сығымдарының ҡыҫҡартылыуы хаҡында иҫкә төшөрҙө, Фәнәр академияһының коммерциялаштырыуға, бәләкәй инновацион предприятиелар булдырыуға йүнәлтелгән булыуын билдәләне. Әммә фундаменталь фәндәр, гранттар кеүек үк, элеккесә финансланасаҡ, тигән өмөтөн белдерҙе Рәмил Бәхтизин.
БР Фәнде үҫтереү һәм уға ярҙам итеү фонды бөтә төр ярҙамдарҙы һәм инновацион проекттарҙы системаға һалыу, уларға баһа биреү регламенттарын әҙерләү менән шөғөлләнәсәк. Бынан тыш, 2015 йылда Өфөлә Шанхай хеҙмәттәшлек ойошмаһы саммитын үткәреү сиктәрендә Фонд халыҡ-ара фәнни хеҙмәттәшлек мәсьәләләре буйынса ғилми форум үткәрергә планлаштыра.